Minsan Ngani Ako Buta, Ako Nakaheling!\nAn Torrengbantayan—Pag-aadalan na Edisyon | Mayo 1, 2004\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Myanmar Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Venda Vietnamese\nISINAYSAY NI EGON HAUSER\nPakalihis nin duwang bulan nin literal na pagkabuta, nabukasan an sakong mga mata sa mga katotoohan sa Biblia na inignoro ko sa bilog kong buhay.\nKUN ginigirumdom ko an nakaaging labing pitong dekada, dakol na kabtang kan sakong buhay an nagtatao sa sako nin dakulang satispaksion. Alagad kun may sarong bagay sana na puede kong bagohon, pipilion ko na namidbid ko kutana si Jehova Dios nin mas amay nanggad.\nNamundag ako kan 1927 sa Uruguay, sarong sadit na korteng peras na nasyon sa pag-oltanan nin Argentina asin Brazil asin igwa nin dakol na kilometro nin magayon na tanawon sa kahalabaan kan Baybayon nin Atlantiko. An populasyon sa pangenot kompuesto kan mga gikan kan mga dayong Italiano asin Kastila. Minsan siring, mga dayong Hungario an sakong mga magurang, asin kan ako akion pang marhay, nag-erok kami sa sarong ordinaryo, pero marahay an iribanan na pagtaraed. Dai kaipuhan an mga barat sa samong mga pinto o mga rehas sa samong mga bintana. Mayo nin prehuwisyo sa rasa sa tahaw niamo. Mga dayo asin propiong taga duman, itom asin puti—magkakatood kami gabos.\nAn sakong mga magurang aktibong mga Katoliko, asin nagin sakristan ako sa edad na dies anyos. Kan ako nasa edad na, nagtrabaho ako sa lokal na parokya asin miembro ako nin sarong grupo na kinokonsulta kan obispo sa diosesis. Huling pinili ko an medikal na propesyon, inimbitaran akong magpartisipar sa sarong seminar sa Venezuela na inorganisar kan Iglesia Katolika. Bilang mga doktor na nag-eespesyalisar sa ginekolohiya, an samong grupo inasignaran na pag-adalan an mga tinotomar na pangontra sa pangingidam na ipinapabakal kan panahon na idto.\nEnot na mga Impresyon Bilang Estudyante sa Medisina\nKan ako estudyante pa sa medisina kaidto na nag-aadal manongod sa hawak nin tawo, paorog nang paorog na naghanga ako sa kadonongan na risang-risa sa pagkadisenyo kaiyan. Halimbawa, ako nagngalas sa kakayahan kan hawak na bolongon an sadiri kaiyan asin maomayan sa trauma, siring baga kun an katoy o nagkapirang gusok tumubo liwat sa normal na sokol kaiyan pakatapos na may hinaleng kabtang kaiyan.\nKadungan kaiyan, naheling ko an dakol na biktima nin grabeng mga aksidente, asin namomondo ako kun sinda nagagadan huli ta inineksionan nin dugo. Nagigirumdoman ko sagkod ngonyan kun gurano kadepisil na makipag-olay sa mga paryente kan mga pasyente na nagadan huli sa komplikasyon kan pag-ineksion nin dugo. Sa parate, dai sinasabi sa mga paryente na an pag-ineksion nin dugo an dahelan kan pagkagadan kan saindang namomotan. Imbes, iba an sinasabi sa sainda na mga dahelan. Minsan ngani dakol na taon na an nakaagi, nagigirumdoman ko pa an pakamate nin pagduwaduwa dapit sa pag-ineksion nin dugo, asin sa katapustapusi nagkonklusyon ako na may diperensia an paggibo kaiyan. Kun naaraman ko sana kutana kaidto an ley ni Jehova mapadapit sa kabanalan nin dugo! Kun siring kaiyan, dai na kutana ako nagkaigwa kan pagduwaduwang iyan manongod sa naheling kong ginigibo.—Gibo 15:19, 20.\nSatispaksion sa Pagtabang sa mga Tawo\nPag-abot nin panahon, ako nagin siruhano asin direktor nin sarong sentro nin medikal na pag-asikaso sa Santa Lucia. Nagkaigwa man ako nin mga paninimbagan sa Nasyonal na Institusyon sa Biolohikong Siensia. Nakatao ini sako nin dakulang satispaksion. Tinabangan ko an mga tawo na maomayan sa saindang helang, pinaginhawa an saindang pisikal na pagdusa, sa dakol na pangyayari nagligtas nin buhay, asin dinara sa kinaban an bagong mga buhay paagi sa pagtabang sa mga ina na mangaki. Huli sa mga eksperyensia ko kan enot sa pag-ineksion nin dugo, linikayan ko an pagtao kaiyan sa sainda asin naggibo nin rinibong operasyon na dai naggagamit nin dugo. Nangatanosan ako na an pagdugo garo labot sa dram. An solamenteng tunay na solusyon iyo an paghirahay kan labot, bakong an padagos na pagpano kan dram.\nPagbolong sa mga Pasyenteng Saksi\nNagpoon na mamidbid ko an mga Saksi ni Jehova kan mga taon nin 1960 kan magpoon sindang magduman sa samong klinika para sa pag-operar na dai naggagamit nin dugo. Dai ko noarin man malilingawan an nangyari sa sarong pasyente, sarong payunir (bilog na panahon na ministro) na an ngaran Mercedes Gonzales. Grabe an saiyang anemia kaya an mga doktor sa ospital kan unibersidad habo na siang operaran, huling sa boot ninda sierto nang magagadan sia. Minsan ngani nawawaran sia nin dugo, inoperaran mi sia sa samong klinika. Nagin mapanggana an operasyon, asin nagpadagos siang magpayunir nin labing 30 taon sagkod na sia magadan dai pa sana nahahaloy sa edad na 86.\nPirme akong naghahanga sa pagkamoot asin interes na ipinapaheling kan mga Saksi mantang inaasikaso an nasa ospital nindang mga tugang na Kristiano. Kun ako naglilibot sa mga pasyente, naoogma akong maghinanyog sa sainda mantang pinag-oolayan ninda an manongod sa saindang mga pagtubod, asin inaako ko an mga publikasyon na iinaalok ninda sa sako. Dai kasuarin man nagsabong sa isip ko na dai mahahaloy ako magigin bako sanang doktor ninda kundi siring man tugang ninda sa espirituwal.\nMas nagin harani ako sa mga Saksi kan maagom ko si Beatriz, an aki nin sarong pasyente. An kadaklan sa saiyang pamilya nakikiasosyar na sa mga Saksi, asin pagkakasal mi, sia nagin aktibo man na Saksi. Sa ibong na kampi, ako biyong sibot sa sakong trabaho asin medyo nagigin prominente sa langtad nin medisina. An buhay garo baga nakakakontentong marhay. Dai ko noarin man naisip na madali na palan akong magsapar nin kasakitan sa buhay.\nNagsakit Ako nin Makuri\nAn saro sa pinakamaraot na puedeng mangyari sa sarong siruhano iyo an dai na makaheling. Nangyari iyan sa sako. Bigla na sana, naraot an sakong duwang retina—nabuta ako asin dai ko aram kun ikakabalik pa an sakong pagheling. Pakatapos na operaran ako, nakahigda ako sa kama na may benda an duwang mata asin nagkaigwa nin depresyon. Nagkaigwa ako nin saboot na biyong daing serbi asin daing paglaom sagkod sa punto na nagdesisyon akong maghugot. Huling nasa ikaapat akong eskalon, nagbuhat ako sa kama asin nagkapakapa sa lanob, na naghihingoang makua an bintana. Matagbang ako tanganing magadan. Minsan siring, nakaabot ako sa pasilyo kan ospital, asin ihinatod ako nin sarong nars pabalik sa sakong kama.\nDai ko na iyan inotro. Alagad huli sa sakong pagkabuta, nagpadagos an sakong depresyon asin pagigin iritable. Durante kan peryodong ini nin pagkabuta, nanuga ako sa Dios na kun ako makaheling liwat, babasahon ko an bilog na Biblia. Pag-abot nin panahon, dikit-dikit na nakabalik an sakong pagheling, asin nakakabasa na ako. Alagad dai na ako makakapadagos bilang siruhano. Sa ibong kaiyan, sa Uruguay may popular na pananaram na “No hay mal que por bien no venga,” “Mayo nin bagay na daing data nang marhay na mayo nang marahay na puedeng ibunga kaiyan.” Madali ko na kaidtong maeksperyensiahan an pagigin totoo kan kasabihan na iyan.\nBakong Marahay na Kapinonan\nGusto kong bakalon an edisyon kan The Jerusalem Bible na darakula an letra, alagad naaraman ko na an Mga Saksi ni Jehova igwa nin mas baratong Biblia, na iinalok na darahon nin sarong hoben na Saksi sa sakong harong. Kan suminunod na aga, nagtitindog sia sa atubangan kan pinto sa delantera na dara an Biblia. Binukasan kan sakong agom an pinto asin nakipag-olay sa saiya. May pagkadaing modo na nagbulyaw ako sa laog kan harong na kun nabayadan na nia an hoben para sa Biblia, mayo na ining dahelan na maghaloy pa sa sakong harong asin maninigong humale, na siempre, ginibo nia tolos. Dai ko hinona na an tawo man sanang ini magkakaigwa nin mahalagang kabtang sa sakong buhay.\nSarong aldaw nanuga ako sa sakong agom na dai ko naotob. Kaya tanganing makabayad asin mapaogma sia, sinabi ko na iibanan ko sia sa taonan na Memorial kan kagadanan ni Cristo. Kan dumatong an aldaw na iyan, nagirumdoman ko an sakong panuga asin nag-atender sa okasyon kaiba nia. Naghanga ako sa makikatood na kamugtakan asin sa maboot na pag-ako sa sako. Kan ponan kan ispiker an saiyang pahayag, nabigla akong maheling na sia an hoben na lalaki na daing galang na pinahale ko sa sakong harong. An saiyang pahayag tuminudok na marhay sa boot ko, asin ikinamondo kong marhay an daing kabootan na pagtratar ko sa saiya. Paano daw ako makakabayad?\nSinabihan ko an sakong agom na imbitaran sia sa pamanggihan, alagad nagsuherir sia: “Bako daw na mas angay kun ika an maimbitar sa saiya? Digdi sana kita, asin sia marani sa sato.” Tama sia. Nagrani sia tanganing taratarahon kami asin maogmang inako an imbitasyon.\nAn pag-orolay niamo kan banggi na binisita nia kami iyo an kapinonan nin dakol na pagbabago para sa sako. Ipinaheling nia sa sako an librong An Katotoohan na Minagiya Pasiring sa Buhay na Daing Sagkod, * asin ipinaheling ko sa saiya an anom na kopya kan libro man sanang iyan. Itinao iyan sa sako sa ospital kan laen-laen na pasyenteng Saksi, alagad dai ko pa iyan nabasa kasuarin man. Durante asin pakatapos kan pagkakan, sagkod sa matanga, kadakol akong ihinapot—na gabos iyan sinimbag nia na ginagamit an Biblia. An pag-orolay nagpadagos sagkod sa amay na mga oras kan sunod na aga. Bago humale, inalok ako kan hoben na lalaki na adalan ako sa Biblia, na ginagamit an librong Katotoohan. Natapos mi an pag-adal sa librong iyan sa laog nin tolong bulan asin nagpadagos sa librong “Babylon the Great Has Fallen!” God’s Kingdom Rules! * Pakatapos kaiyan, idinusay ko an sakong buhay ki Jehova Dios asin nabautismohan.\nPakamate na May Pakinabang Na Giraray\nBilang resulta nin literal na pagkabuta, ‘an mga mata kan sakong puso’ nabukasan sa mga katotoohan sa Biblia na inignoro ko sagkod sa panahon na iyan! (Efeso 1:18) Kan mamidbid ko si Jehova asin an saiyang mamomoton na katuyohan nagbago an bilog kong buhay. Sa giraray, namatean ko na ako may pakinabang na asin maogma. Tinatabangan ko an mga tawo sa pisikal sagkod sa espirituwal asin ipinapaheling ko sa sainda kun paano mapapalawig an saindang buhay nin nagkapira pang taon sa sistemang ini nin mga bagay asin sa bilog na panahon na daing sagkod sa bagong sistema nin mga bagay.\nNagdanay akong sunod sa panahon sa langtad nin medisina, asin nagsiyasat ako dapit sa mga peligro nin pag-ineksion nin dugo, pansalidang mga pagbolong, mga deretso nin mga pasyente, asin bioetika. Nagkaigwa ako nin mga oportunidad na ihiras an mga impormasyon na ini sa mga nasa medikal na propesyon sa lokal kun naiimbitaran akong magpahayag manongod sa mga temang ini sa mga seminar nin mga doktor. Kan 1994, nag-atender ako sa enot na kongreso manongod sa pagbolong na dai naggagamit nin dugo sa Rio de Janeiro, Brazil, asin nagpahayag manongod sa kun paano aasikasohon an mga pagdugo. An kabtang kan impormasyon na iyan iiniba sa artikulo na isinurat ko, “Una propuesta: Estrategias para el Tratamiento de las Hemorragias” (“Sarong Estratehikong Proposisyon Para sa Pagbolong Laban sa Pagdugo”), na ipinublikar sa magasin dapit sa medisina na Hemoterapia.\nIntegridad sa Ibong nin Pangigipit\nSa kapinonan, an sakong mga pagduwaduwa manongod sa mga pag-ineksion nin dugo sa pangenot nakabasar sa sientipikong kaaraman. Minsan siring, kan ako mismo magin pasyente sa ospital, nanompongan ko na bakong madali na magsayumang ineksionan nin dugo asin papagdanayon an sakong pagtubod sa atubangan nin grabeng pangigipit kan mga doktor. Pakatapos nin grabeng atake sa puso, kinaipuhan kong ipaliwanag an sakong paninindogan sa sarong siruhano sa laog nin labing duwang oras. Sia aki kan sakong marahayon na mga katood asin nagsabi na dai nia totogotan na ako magadan kun sa paghona nia puedeng iligtas nin pag-ineksion nin dugo an sakong buhay. Namibi ako nin silensio ki Jehova, na hinahagad sa saiya na tabangan an doktor na ini na masabotan asin igalang an sakong paninindogan dawa kun dai sia oyon dian. Sa katapustapusi, nanuga an doktor na igagalang an sakong mga kagustohan.\nSa saro pang pangyayari, kinaipuhan kong ipahale an sarong dakulang bukol sa prostate gland. Nagkaigwa nin pagdugo. Sa giraray, ipinaliwanag ko an mga dahelan kan sakong pagsayumang ineksionan nin dugo, asin minsan ngani ako nawaran nin dos-tersio kan sakong dugo, iginalang kan mga doktor an sakong paninindogan.\nPagbago nin Aktitud\nBilang miembro kan Internasyonal na Asosasyon nin Bioetika, nakamate ako nin satispaksion na maheling an pagbabago sa aktitud kan mga doktor asin legal na mga autoridad dapit sa mga deretso kan mga pasyente. An paternaliskong aktitud kan mga doktor nasasalidahan nin paggalang sa may kabatidan na pagtogot. Tinotogotan na ninda ngonyan an mga pasyente na makikabtang sa pagpili nin pagbolong. An Mga Saksi ni Jehova dai na ibinibilang na mga panatiko na dai maninigong tawan nin atension kan mga doktor. Imbes, ibinibilang sinda na may kabatidan nanggad na mga pasyente na an mga deretso maninigong igalang. Sa mga seminar nin mga doktor asin sa mga programa sa telebisyon, an midbid na marhay na mga propesor nagsabi: “Huli sa mga paghihingoa kan Mga Saksi ni Jehova, nasasabotan na niato ngonyan . . .” “Nanodan niato sa mga Saksi . . .” asin “Tinokdoan ninda kitang mas mapakarhay.”\nSinasabi na an buhay an pinakamahalaga sa gabos huli ta an katalingkasan, libertad, asin dignidad mawawaran nin kahulogan kun mayo iyan. Dakol ngonyan an nag-aako sa sarong orog karahay na legal na konsepto, na rinerekonoser na an kada indibiduwal iyo an kagsadiri kan saiyang personal na mga deretso asin iyo an solamenteng makakapagdesisyon kun arin sa mga deretso nia an maninigong ipaorog sa ano man na partikular na kamugtakan. Sa paaging ini, an dignidad, katalingkasan sa pagpili, asin relihiosong mga paniniwala an ipinaoorog. An pasyente igwa nin autonomiya. An Hospital Information Services, na inestablisar kan Mga Saksi ni Jehova, nakatabang sa dakol na doktor na umoswag sa saindang pakasabot sa mga bagay na ini.\nAn padagos na pagsuportar kan sakong pamilya nagpangyari sa sako na magin kapakipakinabang sa paglilingkod ki Jehova asin makapaglingkod man bilang magurang sa Kristianong kongregasyon. Siring kan nasabi ko na, an pinagbabasolan ko sa gabos iyo na dai ko nanodan nin mas amay an manongod ki Jehova. Sa ibong kaiyan, nagpapasalamat akong marhay na binukasan nia an sakong mga mata sa makangangalas na paglaom na mabuhay na sakop kan areglo kan Kahadean nin Dios, na dian “mayo nin nag-eerok na masabi: ‘Naghehelang ako.’”—Isaias 33:24. *\n^ par. 24 Ipinublikar kan Mga Saksi ni Jehova.\n^ par. 34 Mantang ginigibo an artikulong ini, nagadan si Tugang na Egon Hauser. Sia fiel na nagadan, asin nakikigayagaya kita sa saiya na segurado an saiyang paglaom.\nKan ako nasa edad na labing 30, na nagtatrabaho sa ospital sa Santa Lucia\nKaiba an sakong agom, si Beatriz, kan 1995\nI-share I-share Minsan Ngani Ako Buta, Ako Nakaheling!\nManinigo daw na Maghulit nin Politika an Klero?\nInoolang daw kan Neutralidad an Kristianong Pagkamoot?\nMagin Makosog an Boot Arog ki Jeremias\nMga Hoben, Nagpaplano daw Kamo Para sa Ngapit?\nPakosoga Nindo an Lambang Saro\nAn Suanoy na mga Isport Asin an Kahalagahan nin Panggagana\nText Mga opsiyon sa pag-download AN TORRENGBANTAYAN—PAG-AADALAN NA EDISYON Mayo 1, 2004\nI-share I-share AN TORRENGBANTAYAN—PAG-AADALAN NA EDISYON Mayo 1, 2004\nAN TORRENGBANTAYAN—PAG-AADALAN NA EDISYON Mayo 1, 2004


An Camarines Sur sarò sa mga probinsya kan Republika kan Filipinas na namumugtak sa Rehiyon Bikol sa Luzon. An banwaan nin Pili an kapitolyo kaini. Nasa norte-sulnopan kan probinsya iyo an Quezon sagkod Camarines Norte asin sa sur an Albay. Sa subangan kaini mananagpoan an islang probinsya kan Catanduanes, sa ibong kan Maqueda Channel. Gikan sa mga pag-adal an gobyerno lokal kan probinsiya kan Camarines Sur naitindog kan Mayo 27, 1579. Sosog sa sensus kan 1 Mayo 2020, igwa ining 2,068,244 katawong nag-eerok digdi sa 396,642 kaharongan. An designadong area code kaini iyo an +63 (0)54.\nAn Camarines Sur igwa nin kahiwasan na 5,497.03 kilometro kwadrado asin iyo an pinakamahiwas pinakamahiwas na probinsya sa Rehiyon Bikol. Siring man, ini an may pinakadakol na populasyon (2015 senso: 1,952,544) sa anom na probinsya. An kabesera kaini dati iyo an syudad nin Naga. Alagad, kan Hunyo 8, 1955 huli sa pwersa kan Akta Republika Nu. 1336, napili nang kabesera kaini an banwaan nin Pili.\nAn teritoryo kan Camarines Sur sinasakop an duwang syudad: Naga, sarong chartered city, asin an syudad kan Iriga. An syudad kan Naga iyo an sentro komersyal, industryal, pinansyal asin kultural kan probinsya manta an syudad kan Iriga, sarong katakin na syudad, iyo man an sentro kan Rinconada. An pinakahalangkaw na punto sa probinsya iyo an Bukid Isarog. An Danaw nin Buhi iyo an pinaghahalean kan pinakasadit na sira na pambenta, an tabyos (o, sinarapan) (Mistichthys luzonensis).\nMga Residente asin KulturaLiwaton\nGiyerang Pilipino asin Kolonyalistang AmerikanoLiwaton\nPanahon kan pagsakop kan mga HaponLiwaton\nPagkatapos kan panduwang giyerang pangkinabanLiwaton\nPagkatapos kan pag-aaklas kan tao kan 1986Liwaton\nPagkatapos kan pag-aaklas kan tao kan 2001Liwaton\nKinua sa "https://bcl.wikipedia.org/w/index.php?title=Camarines_Sur&oldid=232628"\nLast edited on 4 Hulyo 2022, at 15:14\nHuring binago an pahinang ini kaitong 4 Hulyo 2022, alas 15:14.


1 NEPHI TSAPTER 21\nAn Mesiyas iyo an magigin ilaw sa mga Hentil asin iyo an magbubuhi kan mga prisonero--- Israel magkakatiripon-tipon na may kapangyarihan sa mga huring aldaw --- An mga Hade iyo an saindang mga tagapamahalang ama --- Ikumpara sa Isaias 49.\nAsin giraray: Magdangog, o ika na harong nin Israel, gabos kamo na nagkasuruhay na nabari, asin pinaharale nin huli sa mga karaotan kan mga pastor kan sakuyang katawohan; iyo, gabos kamo na nakasuruhay na nabari, na nagkaralat sa hararayo, na sakuyang mga katawohan, O harong nin Israel. Hinanyoga, o mga Isla, sa sakuya, asin magdangog kamong mga katawohan na gikan sa hararayo; an Kagurangnan nangangapudan sako gikan sa sinapupunan; gikan sa tulak kan sakuyang ina saiya nang inaapud an sakuyang pangaran.\n2 Asin saiyang hinimo an sakuyang nguso na arog sa matarom na espada; sa anino kan siyang kamot itinago niya ako, asin hinimo niyang sarong matarom na pana; sa saiyang sangkuban itinago niya ako.\n3 Asin nagsabi sa sakuya: Ika an sakuyang serbidor, O Israel, na kun kaya ako ipagrurukyaw.\n4 Pagkatapos ako nagsabi, ako nagtrabaho sa daeng kamugtakan, ako naggamit nin sakuyang kusog para sa mayo asin daeng kamugtakan; segurado na an sakuyang kahukuman yaon sa Kagurangnan, asin an sakuyang gibo yaon sa Diyos.\n5 Asin ngonian, sinabi nin Kagurangnan --- na iyo an nagporma sako gikan sa sinapupunan na ako magin saiyang serbidor, na darahon si Jacob giraray sa saiya --- na maski na ngani dae an Israel magkakatiripon, pero ako mamurawayon sa mga mata nin Kagurangnan, asin an sakong Diyos iyo an sakuyang kusog.\n6 Asin siya nagsabi: Ini sarong magian na bagay na ika an magin serbidor ko na tanganing ipaglangkaw an mga tribu ni Jacob, asin ibalik an mga natada nin Israel. Itatao ko man ika bilang sarong liwanag sa mga Hentil, na ikaw puwede na magin sakong kaligtasan sa mga kasagkuran nin kinaban.\n7 Kaya sinabi nin Kagurangnan, an Paratubos nin Israel, an saiyang Banal na Saro, sa saiya na iyo an pinagtutuya-tuya, sa saiya na iyo an pinagkaka-anggot kan mga nasyon, na iyo an serbidor nin mga pamayo: An mga Hade makakahiling asin magtitindog, an mga prinsipe man magsasamba, nin huli sa Kagurangnan na iyo an maimbod.\n8 Kaya nagsabi an Kagurangnan: Sa magaya-gayang panahon ako nagdangog saimo, O mga isla nin kadagatan, asin sa sarong aldaw nin kaligtasan ako nagtabang saimo; asin ako an nag-aataman saimo, asin itinao ta ka na sakong surugoon para sa sarong tipan kan mga katawohan, sa pagtugdas kan kinaban, na magkausa nin manahon kan mapungawon na mga pamana;\n9 Na ika puwedeng magsabi sa mga prisonero: Magluwas kamo; sa saindo na mga nagtutukaw sa kadikloman: Ipahiling nin an saindong mga sadire. Sinda magkakakan sa mga dalan, asin an saindong pasabsaban yaon sa gabos na mga haralangkaw na lugar.\n10 Sinda daae magugutom ni mapapaha, dae man maiinitan o an saldang maghahampak sa sainda; ta siya na igwa nin pagkaherak sa sainda iyo an mag-aantabay sainda, maski na ngani sa paagi nin mga burabod nin tubig siya maggigiya sainda.\n11 Asin ako maggigibo sa gabos kong mga kabukidan nin sarong dalan, asin an sakuyang mga tinampo ipagrurukyaw.\n12 Asin pagkatapos, O harong nin Israel, hilnga, an mga ini maarabot gikan sa harayo; asin uya, an mga ini gikan sa hiraga asin gikan sa sulnopan; asin an mga ini gikan sa daga nin Sinim.\n13 Magkaranta, O mga kalangitan; asin magin maogma, O kinaban; ta an mga bitis kan gabos na yaon sa sirangan itutugdas; asin makusog na magkarantahan, O mga kabukidan; ta sinda dae na hahampakon; ta an Kagurangnan pinagraranga an saiyang katawohan, asin magkakaigwa nin pagkaherak sa gabos niyang nasasakitan.\n14 Pero, hilnga, si Sion nagsabi: An kagurangnan nagpabaya sako, asin an sakuyang Kagurangnan nakalingaw sako --- pero siya magpapahiling nanggad na dae.\n15 Ta an babae daw makakalingaw sa saiyang nagsususong aki, na siya dae nanggad magkakaigwa nin pagkaherak sa umboy kan saiyang sinapupunan? Iyo, sinda puwedeng makalingaw, pero ako daw dae makakalingaw saimo, O harong nin Israel.\n16 Hilnga, ako an nag-ukit saimo sa ibabaw kan sakuyang mga palad nin sakuyang mga kamot; an saimong mga kudal padagos na yaon sa atubangan ko.\n17 An saimong mga kaarakian maggigibo nin kasibutan laban sa saimong mga paradestroso; asin sinda na naggibo saimong basura maghaharale saimo.\n18 Itingkalag mo an saimong mga mata sa palibot asin hilnga; ini gabos magkakatiripon sindang sararo, asin sinda magdudurulok saimo. Asin habang ako nabubuhay, sabi nin Kagurangnan, ika seguradong ibabado mo sinda gabos, na arog nin sarong samno, asin igagapos sinda na arog nin sarong babaeng-kakasalon.\n19 Ta an saimong basura asin an saimong mapungawon na mga lugar, asin an daga kan saimong pagkarumpag, na maski ngonian mapioton nin huli kan saimong mga nag-eerok; asin sinda an naghalon saimo magin an yaraon sa harayo.\n20 An mga kaakian na ikaw magkakaigwa, pagkatapos na ika mawawaraan kan enot, giraray sa saimong mga talinga masabi: An lugar grabe kapiot para sakuya; magtao nin lugar sako na tanganing ako puwedeng mag-erok.\n21 Pagkatapos ika magsasabi sa saimong puso: Siisay an nagmundag sakuya kan mga ini, nahihiling na ako nawawaraan kan sakuyang kaarakiana, asin ako napupungaw, sarong nadakop, asin naghihiro paduman asin padigde? Asin siisay an nagdara kan mga ini? Hilnga, ako binayaan na nagsosolo-solo; an mga ini, saen sinda naggigikan?\n22 Kaya sabi nin Kagurangnan Diyos: Hilnga, ako magrurukyaw kan sakuyang kamot sa mga Hentil, asin ititindog ko an sakuyang bandera sa mga katawohan; asin sinda magdadara kan saimong umboy sa saindang mga takyag, asin an saimong mga akeng babae dadarahon sa ibabaw kan saindang mga abaga.\n23 Asin mga hade iyo an saindang mga parabantay na ama, asin an saindang mga reyna iyo an saindang mga parabantay na ina; sinda magduduko sa sakuya na an saindang lalawgon naka-atubang sa daga, asin magdidila kan mga alpog kan sakuyang bitis; asin ikaw makakaaram na ako an Kagurangnan; ta sinda dae nanggad masusupog na maghahalat para sakuya.\n24 Ta an mga bihag magkakakurua daw gikan sa makukusog, o an mga nagkadarakop maliligtas?\n25 Pero uya nagsabi an Kagurangnan, maski na an mga nagkadarakop kan makusog kukuahon parayo, asin an mga bihag kan terible ililigtas; ta ako an makikilaban sa saiya na makikilaban sa saimo, asin ako an magliligtas kan saimong mga kaarakian.\n26 Asin ako an magpapakakan sainda na magdadaog-daog saimo kan saindang sadireng laman; sinda magkakabururat kan saindang sadireng dugo na arog kan mahamis na arak; asin an gabos na laman makakaaram na Ako, an Kagurangnan, Ako an saimong Paraligtas asin saimong Paratubos, an Solong Makapangyarihan ni Jacob.\n# posted by Unknown @ 5/20/2004 09:48:00 AM


Pagbukas sa turista kan Gota beach, binawi\nCaramoan, Camarines Sur --- Kinancelar kan Capitolyo Provincial sa Camarines Sur an pigtalaan na pagbukas sa publiko asin turista kan Gota Beach Resort sa banwaan na ini na pigtalaan sa premirong semana kan Abril mantang padagos naman naglalangkaw an coronavirus disease (Covid-19).\nBulan pa nin Noviembre 2021 pighaman na kan gobierno provincial an plano sa pagbukas liwat sa turista sa irarum kan ‘‘new normal’’ alagad nakaka-alarma naman an paglangkaw kan Covid-19 lalo na sa Metro Manila asin sa iba pang mga lugar.\nSi Vocal Angel Naval kan segundo distrito kan Camarines Sur nagkumfirmar kan desisyon kan provincia sa pamamayo ni Gobernador Migz Villafuerte na igilid muna an pagbukas sa operasyon kan bantugan na beach resort sa Partido area nganing makaibitar an tawo sa posibleng local transmission kan virus.\nPigplano an pagbuelta sa operasyon kan resort sa pagtubod na makulpa na an coronavirus disease ngunian na taon alagad marikas na nagpaparalangkaw an caso.\nIni dawa na ngani hababaon an caso sa Camarines Sur asin sa bilog na rona kan Bicol alagad an pighahaditan an paglaog kan turista hale sa ibang ciudad na posibleng may bitbit nin virus.\nSa pinakahuring report kan Department of Health (DOH), inaabot na nin labi sa cinco mil an caso sa Covid-19 sa Metro Manila apesar na padagos na an ginigibong vaccination program na pigtatawan muna nin prioridad iyo an mga health workers.\nIni kabaliktaran na hababa na an caso huli ta igwa nang suplay sa nasyon kan bakuna contra sa virus.\nDai paman sinabi kun nuarin idadagos an pagbukas kan beach resort na dating dinadayo nin mga turista.\nAn industriya sa turismo padagos na apektado huli kan nagdadamay na pandemya. (DPA)


MOSIAH TSAPTER 13\nSi Abinadi prinotektahan sa paagi nin banal na kapangyarihan --- Siya nagtukdo nin Sampulong Katugonan --- An kaligtasan dae minaabot sa paagi lang kan ley ni Moises --- An Diyos mismo sa saiyang sadire an maggibo nin pagbabayad-sala asin magtutubos sa saiyang mga katawohan.\nAsin ngonian kan an hade nakadangog kaining kapadean: Irayo an tawong ini, asin gadanon siya; nin huli ta ano baya an satuyang gigibohon saiya, nin huli ta siya naboboa.\n2 Asin sinda nagtirindog asin nag-amba na karaputan siya kan saindang mga kamot; alagad siya nagsagwi sainda, asin nagsabi sa sainda:\n3 Dae nindo ako pagdut-an, nin huli ta an Diyos an maghahampak saindo kun kamo magduot kan saindong mga kamot sa sakuya, nin huli ta dae ko pa naipahayag an mensahe na an Kagurangnan iyo an nagpadara sakuya tanganing maipahayag; ni ako nakapagbuyagyag na saindo kan bagay na saindong pinaghagad na sakuyang ibubuyagyag; kun kaya, an Diyos dae nagtutugot na ako mahahampak sa ngonian na pagkakataon.\n4 Pero ako kaipuhang gayo na utubon an mga kasugoan kun saen an Diyos iyo an nagsugo sako; asin nin huli ta ako nakapagsabi na saindo nin katotohanan kamo nagka-aranggot na sako. Asin giraray, nin huli ta ako nakapagtaram na kan tataramon nin Diyos kamo naghusgar sako na ako naboboa.\n5 Ngonian ini nangyaring naglipas pagkatapos na si Abinadi nakapagtaram na kaining mga tataramon na an mga katawohan ni hadeng Noah dae nakapagtingkog kan saindang mga kamot sa saiya, nin huli ta an Espiritu nin Kagurangnan yaon sa saiya; asin an saiyang lalawgon nagliwanag na may pambihirang kalaadan, na arog sa ki Moises na nangyari habang yaon sa bukid nin Sinai, habang nakikipag-olay sa Kagurangnan.\n6 Asin siya nagtaram na may kapangyarihan asin autoridad na gikan sa Diyos; asin siya nagpadagos sa saiyang mga tataramon, na nagsasabi:\n7 Kamo nakahiling na kamo daeng kapangyarihan na manggagadan sako, kun kaya ako an nagtapos kan sakong mensahe. Iyo, asin ako naghuhuna na ini tuminaros saindo sa saindong mga puso nin huli ta ako nagsasabi nin katotohanan manungod kan saindong mga kadaendatahan.\n8 Iyo, asin an sakong mga tataramon iyo an nagpano sa saindo na may kangalasan asin paghanga, asin may kaanggutan.\n9 Pero ako nagtapos na kan sakong mensahe; asin dae nang kahalagahan kun ako maghale, kun ini nanggad mangyari na ako maligtas.\n10 Pero ini an grabeng sasabihon ko saindo, kun ano an saindong gigibohon sako, pagkatapos kaini, magigin sarong tipo asin saong anino kan mga bagay na maabot pa sana.\n11 Asin ngonian ako magbabasa sa saindo an katadaan kan mga katugunan nin Diyos, nin huli ta pinaghuna ko na dae ini nakasurat sa saindong mga puso; ako naghuna na kamo nag-aradal na asin nagtukdo nin kadaendatahan sa bilog na parte kan saindong mga buhay.\n12 Asin ngonian, kamo makagiromdom daw na ako nagtaram sa saindo: Dae kamo maggibo sa saindo nin mga rebultong imahen, o anuman kaparehokan mga bagay na yaon sa langit nin kaitaasan, o mga bagay na yaon sa katubigan sa irarom nin kinaban.\n13 Asin giraray: Dae kamo magduko kan saindong mga sadire sa sainda, ni magsirbe sainda; nin huli ta Ako an Kagurangnan saindong Diyos sarong selosong Diyos, nagpapadusa kan mga kadaendatahan kan mga ama sa mga kaakian, hanggan sa ikatulo asin ikaapat na mga henerasyon nindang may anggot sako;\n14 Asin nagpapahiling nin pagkaherak sa mga rinibo ninda na nagmumuot sako ain nagsusunod kan sakuyang mga kasugoan.\n15 Dae nindo dapat na gigibohong darahon an pangaran nin Kagurangnan saindong Diyos sa daeng kamanungdanan; nin huli ta an Kagurangnan dae siya pupugulan na mayong kasalanon sa saiya na angdara kan saiyang ngaran sa daeng kamanungdanan.\n16 Giromdoma baya an aldaw nin sabbath, na tanganing ini padagos na pakabanalon.\n17 Anom na aldaw na ikaw magtatrabaho, asin gumibo nin gabos mong trabaho;\n18 Alagad sa ikapitong aldaw, an sabbath nin Kagurangnan saindong Diyos, dae ka gumibo nin anuman na trabaho, ika, ni an saimong akeng lalake, ni an saimong akeng babae, an saimong mga katabang na lalake, ni an saimong katabang na babae, ni an saimong mga baka, ni an estranghero na yaon sa laog kan saimong mga trangkahan;\n19 Nin huli ta anom na aldaw an Kagurangnan ginibo an langit asin daga, asin an kadagatan, asin an gabos na yaon sa sainda; kun saen an Kagurangnan benindisyunan an aldaw nin sabbath, asin pinagbanal ini.\n20 Igalang an saindong mga ama asin an saindong ina, na tanganing an saindong mga aldaw maglawig sa ibabaw nin daga na an Kagurangnan saindong Diyos iyo an nagtao saindo.\n21 Dae kamo manggadan.\n22 Dae kamo maggibo nin pangangalunya. Dae kamo manghabon.\n23 Dae kamo magtestigo nin putik laban sa saindong kataid.\n24 Dae kamo mainggit sa harong kan saindong kataid, dae kamo mainggit sa agom kan saindong kataid, ni an saiyang katabang na lalake, ni sa saiyang katabang na babae, ni sa saiyang baka, ni sa saiyang asno, ni anuman na bagay na pagsasadire kan saindong kataid.\n25 Asin ini nangyairng naglipas na pagkatapos na si Abinadi nagtapos na kaining mga sinasabi na saiyang sinabi sa sainda: Itinukdo daw nindo sa mga katawohang ini na sinda dapat na mag-obserba sa paggibo kan gabos kaining mga bagay nin huli sa pagsunod kaining mga kasugoan.\n26 Ako nagsasabi saindo, Dae; nin huli ta kun ginibo nindo, an Kagurangnan dae kuta na naghimo sako na magpadigde asin tanganing magpropesiya nin maraot manungod kaining mga katawohan.\n27 Asin ngonian kamo nagsabi na an kaligtasan naggigikan sa ley ni Moises. Ako nagsasabi saindo na ini kapakipakinabang na kamo magsunod sa ley ni Moises sa ngonian, alagad ako nagsasabi sa saindo, na an panahon mag-aabot na dae na gayong kapki-pakinabang na magsunod sa ley ni Moises.\n28 Asin sa katapos-tapusi, ako nagsasabi sa saindo, na an kaligtasan dae minagikan sa paagi nin ley sana; asin kun dae kuta na sa pagbabayad-sala, na an Diyos mismo sa saiyang sadire naghimo nin huli sa mga kasalan asin kadaendatahan kan saiyang mga katawohan, na sinda daeng paltos kuta nang mapapara, maski na ngani igwa pa nin ley ni Moises.\n29 Asin ngonian ako nagsasabi sa saindo na idto kapakinabangan na dapat igwa talaga nin sarong ley na itinao sa mga kaarakian nin Israel, iyo, maski ngani sarong grabe ka-estriktong ley; nin huli ta sinda sarong tiso an liog na mga katawohan, madalion na gumibo nin kadaendatahan, asin maluya sa paggiromdom sa Kagurangnan saindang Diyos;\n30 Kun kaya igwa nin sarong ley na itinao sa sainda, iyo, sarong ley nin mga paggigibo asin nin mga ordinansa, sarong ley na saindong estriktong inoobserbahan sa aro-aldaw, na tanganing pirme sindang makakapaggiromdom sa Diyos asin an saindang katungdan sa saiya.\n31 Pero hilnga, ako nagsasabi sa saindo, na gabos kaining mga bagay iyo an mga tipo nin mga bagay na maabot pa sana.\n32 Asin ngonian, naggibo daw nindang masabutan an ley? Ako nagsasabi sa saindo, Dae, sinda dae gabos nakakasabot kan ley; asin ini nin huli sa katagasan kan saindang mga puso; nin huli ta sinda dae nakakasabot na mayo nin anuman na tawo na puwedeng magliligtas laen lang kun ini sa paagi nin pagtutubos nin Diyos.\n33 Nin huli ta hilnga, bako daw na si Moises nagpropesiya sa sainda manungod sa pag-abot kan Mesiyas, asin ta an Diyos iyo an magtutubos kan saiyang mga katawohan? Iyo, asin maski na ngani an gabos na mga prupeta na iyo an magpropesiya maski kaidto pa sa pagpoon nin mundo --- bako daw na itinaram na ninda na daeng kulang o sobra an manungod kaining mga bagay?\n34 Bako daw na dae ninda sinabi na an Diyos sa saiya mismong sadire dapat na magbaba kaiba an mga kaarakian nin mga tawo, asin darahon niya an sadire sa porma nin tawo, asin maglalakbay na may makusog na kapangyarihan sa ibabaw nin lalawgon kan kinaban?\n35 Iyo, asin bako daw na dae man ninda sinabi na siya iyo an magdadara na tanganing mag-agi an pagkabuhay-liwat kan gadan, asin ta siya, sa saiyang sadire, kaipuhan na daog-daogon asin pasakitan?\n# posted by Unknown @ 5/17/2005 12:42:00 PM


LUKAS 24, Marahay na Bareta Biblia (BPV) | The Bible App\nBible LanguageCentral Bikol\nBicolano, Central - Bikol Popular Version (NT)\nLearn More About Marahay na Bareta Biblia\nNabuhay Liwat si Jesus\n(Mt. 28:1-10; Mk. 16:1-8; Jn. 20:1-10)\n1Alagad amay pa kan Domingong aga, nagduman an mga babae sa lulubngan, dara an mga pahamot na inandam ninda. 2Nahiling ninda na nahale na an gapong isenera sa lulubngan, 3kaya nagdagos sinda sa laog; alagad dai ninda nakua an bangkay kan Kagurangnan na Jesus. 4Nalilibong pa sinda huli kan nangyari, kan biglang magtunga sa kataed ninda an duwang lalaki na nakagubing nin puti na nagkikintab. 5Dahel sa makuring takot, nagdapa sinda sa daga. Sinabihan sinda kan duwang lalaki, “Tadaw ta hinahanap nindo an sarong buhay sa lugar kan mga gadan? 6Mayo siya digdi; nabuhay na siya liwat! Giromdoma nindo an sinabi niya saindo kan idtoon pa siya sa Galilea, 7‘An Aki nin Tawo kaipuhan na itao sa mga parakasala, ipako sa krus asin sa ikatolong aldaw mabuhay siya liwat.’”\n8Dangan nagiromdoman kan mga babae an mga tataramon ni Jesus. 9Nagpuli sinda asin binaretaan kan gabos na nangyari an onseng disipulo saka an iba pa. 10An mga nag-osipon kaini sainda iyo si Maria Magdalena, si Juana, si Maria na ina ni Santiago saka an ibang mga babae na kaiba ninda. 11Alagad naghona an mga apostol na bakong totoo an ibinareta kan mga babae, kaya dai sinda nagtubod. 12Alagad nagdalagan si Pedro pasiring sa lulubngan. Paghiling niya sa laog, mayo siyang ibang nahiling kundi an mga telang ipinatos sa bangkay. Nagpuli siyang nagngangalas kun ano an nangyari.\nSa Dalan pasiring sa Emaus\n13Kan aldaw man sanang idto, duwa sa mga disipulo ni Jesus an nagpasiring sa sarong baryo na an ngaran Emaus, na mga onseng kilometro an rayo hale sa Jerusalem. 14Nag-oolay-olay sinda dapit sa gabos na nangyari. 15Mantang nag-oolay-olay sinda saka nagdidiskutiran, rinanihan sinda ni Jesus mismo dangan nakisabay sa saindang paglakaw. 16Maski nahihiling ninda si Jesus, dai ninda siya namimidbidan. 17Hinapot sinda ni Jesus, “Ano an pinag-oolayan nindo?”\nNag-ontok sinda na mamondo an mga lalawogon. 18An saro sainda, na an ngaran Cleofas, nagsimbag, “Ika sana sa mga nagdalaw sa Jerusalem an dai nakakaaram kan mga nangyari kaining mga huring aldaw.”\n19“Anong mga pangyayari?” an hapot niya.\nNagsimbag sinda, “Dapit ki Jesus na taga Nazaret. Saro siyang propeta na mapangyari sa gibo saka sa tataramon sa atubang nin Dios asin nin gabos na tawo. 20Isinumbong siya kan samuyang mga poon na padi asin mga kagsakop tanganing masentensyahan siya nin kagadanan, dangan ipinako siya sa krus. 21Siya an pinaglaoman mi na matubos kan Israel. Laen pa kan gabos na ini, ngunyan an ikatolong aldaw poon na mangyari idto. 22Natikbahan kami kan nagkapirang babae sa samong pag-iriba na amay na nagduman sa lulubngan, 23asin dai nahiling an bangkay ni Jesus. Nagpuli sindang nagsasabi na nakahiling pa sinda nin sarong bisyon nin mga anghel na nagsabing buhay si Jesus. 24An ibang mga kairiba mi nagduman sa lulubngan asin napatunayan na totoo an sinabi kan mga babae, alagad dai ninda nahiling si Jesus.”\n25Dangan sinabihan sinda ni Jesus, “Mga lolong! Mga kulang sa pagtubod sa gabos na sinabi kan mga propeta! 26Bakong kaipuhan na magtios ngona an Cristo kan mga bagay na ini bago siya maglaog sa saiyang kamurawayan?” 27Dangan ipinaliwanag sainda ni Jesus an sinasabi dapit saiya sa gabos na kasuratan, magpoon sa mga libro ni Moises sagkod sa mga surat kan gabos na propeta.\n28Kan harani na sinda sa baryo na saindang dudumanan, si Jesus garo malihis pa duman, 29alagad pinugolan ninda siya, “Dai ka na magpadagos ta solnop na an aldaw asin nagdidiklom na.” Kaya nag-iba siya sainda. 30Nagtukaw sa pagkakan si Jesus sa kaibahan ninda; kinua ni Jesus an tinapay, benendisyonan, binaak saka itinao sainda. 31Dangan nabuksan an mga mata ninda, asin namidbidan ninda siya; alagad bigla siyang nawara sa panghiling ninda. 32Nag-olay-olay sinda, “Bakong naglaad an satong mga puso kan nagtataram siya sato sa dalan asin nagpapaliwanag kan mga kasuratan?”\n33Kan oras man sanang iyan nagbalik sinda sa Jerusalem. Naabotan ninda duman na tiripon an onseng disipulo saka an iba pang kairiba ninda. 34Nagsarabi an mga ini, “Talagang nabuhay na liwat an Kagurangnan! Nagpahiling siya ki Simon!”\n35Ipinaliwanag man sainda kan duwa an nangyari duman sa dalan, asin kun paanong namidbidan ninda an Kagurangnan sa pagbaak kan tinapay.\nNagpahiling si Jesus sa Saiyang mga Disipulo\n(Mt. 28:16-20; Mk. 16:14-18; Jn. 20:19-23; Mga Gibo 1:6-8)\n36Nag-oosipon pa sinda kan mga bagay na ini, kan biglang nagtunga sa tahaw ninda si Jesus. Asin sinabihan sinda, “Mapasaindo an katoninongan.”\n37Nakubhanan sinda asin nagkatarakot saka naghona na sarong kalag an nahiling ninda. 38Alagad sinabihan sinda ni Jesus, “Tadaw ta nagkakamurongnan kamo sa takot? Tadaw ta nagdududa kamo? 39Hilinga nindo an sakong mga kamot asin mga bitis. Ako mismo ini! Kapotan nindo ako saka hilingon; huli ta an kalag mayong laman asin mayong tolang. Ako igwa, siring sa nahihiling nindo.”\n40Pakasabi niya kaini, ipinahiling niya sainda an saiyang mga kamot saka mga bitis. 41Dai pa sinda naniwala huli sa kaogmahan asin sa pagngalas, kaya sinabihan sinda ni Jesus, “May kakanon kamo digdi?” 42Tinawan ninda siya nin inasal na sira; 43kinua niya ini saka kinakan sa atubang ninda.\n44Pakatapos, sinabihan niya sinda, “Iyo ini an mga sinabi ko saindo kan kaiba pa nindo ako: dapat maotob an gabos na isinurat dapit sako sa Katogonan ni Moises, sa kasuratan kan mga propeta asin sa mga Salmo.”\n45Dangan pinaliwanagan niya sinda tanganing masabotan ninda an mga kasuratan. 46An sabi niya, “Iyo ini an nasusurat: an Cristo kaipuhan na magtios, dangan sa ikatolong aldaw mabuhay liwat sa mga gadan; 47sa ngaran niya ipaghuhulit sa gabos na tawo, poon sa Jerusalem, an pagbakle asin an kapatawadan nin mga kasalan. 48Mga saksi kamo kan mga bagay na ini. 49Ako an mapadara saindo kan ipinanuga kan sakong Ama. Alagad maghalat kamo sa Jerusalem, sagkod na mag-abot saindo an kapangyarihan hale sa itaas.”\nAn Pagsakat ni Jesus sa Langit\n(Mt. 16:19-20; Mga Gibo 1:9-11)\n50Dangan ipinag-iba sinda ni Jesus sa luwas kan syudad sagkod sa Betania. Pag-abot ninda duman, initaas niya an saiyang mga kamot saka benendisyonan sinda. 51Mantang benebendisyonan niya sinda, naghale siya asin dinara sa langit. 52Pakasamba saiya kan mga disipulo, pano nin kaogmahan na nagbalik an mga ini sa Jerusalem. 53Danay sindang nasa Templo, nag-oomaw sa Dios.


Home / Camarines Sur / Ciudad nin Naga / Environment / Naga City / News / Balatas Dumpsite, linalaoman na maisara bago matapos an 2017\nBalatas Dumpsite, linalaoman na maisara bago matapos an 2017\nBicol Standard Sunday, September 24, 2017 Camarines Sur, Ciudad nin Naga, Environment, Naga City, News\nNAGA CITY— Naglalaom an Sangguniang Panglungsod sa paagi ni VM Nelson Legacion na maisasara an Balatas Dump Site bago magtapos an taon 2017 base naman daa an sa promisa ninda Engr. Joel Martin kan SWMO asin Engr. Chito Palmeano kan CEO.\nReaksyon ini kan Vise Alkalde sa pahayag ni EMB Provincial Chief Mrs. Lilian Ornido na pipenaran kan NSWMB an LGU NAGA kun dai maisasara an Balatas Dump Site bago magtumba an taon 2017.\nAminado kaya si PD Ornido na halawig nang panahon an naidarang inkunbenyensa sa pirang barangay na nakapalibot sa Balatas, kasali na an malaen na parung hali sa nasambit nang basurahan.\nKenyentos mil pesos (P500,000) an penalidad kun dai maisasara kan LGU NAGA an Balatas Open Dump Site base sa Section 9 kan RA 9003 o Solid Waste Management Act.\nKaya man sa masunod na sesyon iimbitaran liwat kan SP Naga sinda Engr. Joel Martin, Engr. Chito Palmeano asin City Legal Officer Atty. Perfecto "Junjun" Bragais para aramon kun anu na an kamugtakan kan itutugdok na sanitary landfill.\nAn mga pahayag na ini kan Vise Alkalde katakod pa kan nagluwas na isyu mapapadapit sa reklamo sa Graceland huli kan kawaran kan nasambit nang facilidad, kaya man sa pagluwas kan isyu sa Graceland napag-araman na an NCPM asin Balatas Dump Site an mga likidong minabulos aba-a nang tigni.\nBalatas Dumpsite, linalaoman na maisara bago matapos an 2017 Reviewed by Bicol Standard on Sunday, September 24, 2017 Rating: 5


Introduksiyon sa Seksiyon 14 | Mga Leksiyon sa Bibliya Para sa mga Aki\nIpinaabot kan inot na mga Kristiyano an maugmang bareta kan Kahadian sagkod sa pinakahararayong lugar. Giniyahan sinda ni Jesus kun sain mahulit asin paagi sa milagro, tinawan nin kakayahan na magtaram nin ibang mga lengguwahe para matukduan an mga tawo na nagtataram kan mga lengguwaheng iyan. Tinabangan sinda ni Jehova na magin makusog an buot asin makayanan an grabeng persekusyon.\nPaagi sa bisyon, ipinahiling ni Jesus ki apostol Juan an kamurawayan ni Jehova. Nahiling ni Juan an Kahadian kan kalangitan na dinaog si Satanas saka tinapos an marauton na impluwensiya kaini. Nahiling niya si Jesus na namamahala bilang Hadi asin an 144,000 na kairiba kaining tagapamahala. Nahiling man niyang nagin paraiso an bilog na daga, na diyan an gabos nagsasamba ki Jehova na may katuninungan asin pagkasararo.\nPag ginigibo ta an gibuhon na ipinapagibo sato ni Jehova, natatawan siya nin kamurawayan\nIdusay an buhay mo ki Jehova, asin ipahiling na gusto mong magin sakop kan Kahadian niya\nSi Jehova an dapat na magin pinakaimportanteng Amigo mo\nAnong milagrosong kapangyarihan an itinao sainda kan banal na espiritu?\nAn mga lider kan mga relihiyon na nagpagadan ki Jesus iyo an nagmamaigot ngunyan na papunduhon an mga disipulo niya. Pero dai ninda iyan kaya.\nMadahas an pagkontra ni Saulo sa mga Kristiyano, pero madali na iyan mabago.\nTaano ta isinugo nin Diyos si Pedro sa harong kan tawong ini na bako man Judio?\nPinunan ni apostol Pablo asin kan saiyang mga kairiba an paghuhulit sa hararayong lugar.\nPaano kalabot gabos sa istoryang ini an sarong demonyo, linog, asin espada?\nNagtabangan sinda bilang mag-amigo asin kapwa lingkod sa laog nin dakul na taon.\nDelikadong marhay an pagbiyahe, pero mayong kadipisilan na makakaulang sa apostol na ini.\nTinawan siya ni Jesus nin sunod-sunod na mga bisyon manungod sa mangyayari sa maabot na panahon.\nAn Kapahayagan na itinao ki Juan nagpapahiling kun paano babaguhon kan Kahadian nin Diyos an buhay digdi sa daga.


Ano an Asia-Pacific Economic Cooperation asin nata ini inorganisar?\nInorganisar an Asia-Pacific Economic Cooperation, o APEC, kaidtóng 1989. Nagpuón ini bilang mga nághuhururón-húron na grupo sa minesteryal na level na may 12 miyembrong kompuwésto kan Australia, Brunei Darussalam, Indonesia, Japan, South Korea, Malaysia, New Zealand, Pilipinas, Singapore, Thailand, Canada, buda United States. Pinûnan an APEC bilang taunan na pagtirípon kan mga ministrong panluwás/pandayuhan asín pangkomersiyo tanganing mamantinir an momentum kan pagbukás kan merkado asín kooperasyong pang-ekonomiya na importante tanganing mákamtan an kauswagán asin kasaganahan sa Asya- Pasipiko.\nPanginot na rason asin katuyohán sa pag-organisar kan APEC an kamâwotan magkaigwa nin forum na mataóng-dalan sa lalo pang pagraháy kan ekonomiya kan mga miyembro kainí. Nangangahulugán ini kan pagpasilidad sa pag-uswág pang-ekonomiya, promosyon kan kooperasyon sa lambáng miyembro, liberalisasyon kan komersiyo, asin pagkaigwá nin mga oportunidad na makapamuhunan sa komunidad kan Asya-Pasipiko.\nLitrato 1: An mga APEC Member Economy na kinulorán base sa taon kan saindang pag-entra.\nPigkuhaan: APEC at a Glance, 2012.\nSirisay an mga miyembo kan APEC?\nSa ngunyán, igwa nin 21 miyembro an APEC na may iba-ibang kakayahang pang-ekonomiya. Kairiba digdi an mauswág asín nag-uuswág pa sanáng mga nasyon. An beynte unong (21) miyembro iyo an Australia, Brunei Darussalam, Indonesia, Japan, South Korea, Malaysia, New Zealand, Pilipinas, Singapore, Thailand, Canada, United States, Chinese Taipei, People’s Republic of China, Hongkong, Mexico, Papua New Guinea, Chile, Peru, Russia, asin Viet Nam.\nPirmi, pig-aapód na “member economies” an mga kaentrang nasyon kan APEC. Piggagamit an terminong “member economies” nin huli ta panginot na pigtutukár kan APEC an mga isyung pangkomersiyo asín pang-ekonomiya. Pigkokonsiderar na nakikipagrelasyon an lambáng miyembro kan APEC bilang mga ekonomikong entidád.\nEnot na pighayág an pagbuo kan APEC sa diskurso kan Prime Minister kan Australia na si Bob Hawke sa Seoul, Korea kaidtóng Enero 1989. Sa taon man na ini, ginibo an pinakainot na pagtiripon kan APEC sa Canberra. An mga miyembro kan ASEAN, South Korea asin Japan kan Sirangang Asya, Australia asín New Zealand kan Timog-Sulnupang Pasipiko, asin United States buda Canada kan Norteng Amerika an nagsirbíng mga miyembrong nagpundar kan organisasyon. Saibóng kan pagiging soberanong estado kan mga nasyon na ini, pigmâwot nindang maging internasyonal an pag-uswág kan saindang mga ekonomiya. Siring man, nakipagkomersiyo nin darakuláng proporsiyon an gabós na mga miyembrong ekonomiya na ini sa iba pang mga ekonomiya sa Asia Pacific. An gabos na mga elementong ini – an pagiging soberanya, pag-uswag ekonomiko, asin pakikipagkomersiyo sa mga ekonomiya kan Asya-Pasipiko – an nagsirbing enot na basehan kan pagiging miyembro kan APEC.1 Nagkapiráng panahon sana an nakaagi kan masunod kan iba pang mga miyembro kan APEC an mga rekisito sa pagiging miyembro.\nAlagad, nagbutwá man an mga komplikasyon mánungod sa mga rekisito sa pagmimiyembro. Iní an naging sitwasyon kan saradít na islang ekonomiya sa Timog-Sulnupang Pasipiko na pigkokonsiderar na makusog an internasyonal na oryentasyon sa saindang estrukturang pang-ekonomiya asín nakikipagkomersiyo nin darakulan sa ibang ekonomiya sa Asya-Pasipiko. Naging uláng an kasaditán asín an kakayahang politikal buda administratibo kan mga estadong ini kan Timog-Sulnupang Pasipiko na maging miyembro kan APEC, apuwera sa Papua New Guinea. Sarô pang isyu iyo an mánungod sa pagiging miyembro kan Russia nin huli sa ginibo kainíng pundamental na repormang pang-ekonomiya asín sa mga panluwás kainíng relasyong pang-ekonomiya na sobrang nakatutok sa Europe.2\nNin huli sa mga isyung ini, nagluwás an APEC nin sampulong taon na moratoryo sa pagpapamiyembro kaidtong 1997. Sa pagtatapos kan 2007, pinalaba an moratoryo hanggang 2010.\nSirisay an mga tagaobserbar?\nAn tulóng opisyal na tagaobserbar kan Asia-Pacific Economic Cooperation (APEC) iyo an Association of Southeast Asian Nation (ASEAN) Secretariat, an Pacific Economic Cooperation Council (PECC), asin an Sekretaryat kan Pacific Islands Forum. Pigtatâwan an mga tagaobserbar na ini nin pribilehiyo na magpartisipar sa mga pagtiripon kan APEC asin magkaigwá nin mga dokumento budá maski anong impormasyon na may kinaaraman sa APEC. Itataó kan mga tagaobserbar na iní an saindang pakikipágtabangán, pagiging eksperto, asin dunong tanganing matabangan an APEC sa pagkamít kan mga katuyohán asin pag-implementar kan mga inisyatiba kainí. Pigmamâwot kan gabós na grupong iní an kooperasyon asin ekonomikong pag-uswág sa rehiyon. An mga deskripsiyon sa ibabâ nagpapahayag kan mga detalye kan mga katuyohán asin kamâwotan kan lambáng grupo.\nSusog sa ipinahayag sa ASEAN Declaration sa Bangkok kaidtóng Agosto 8, 1967, mâwot kan ASEAN na mapalakóp an rehiyonal na kooperasyon asin mapakaskás an pag-uswág pang-ekonomiya, pangsosyedad asin pangkultura sa Timog-Sirangan kan Asya sa paagi kan biriyóng paghinguwa, sa espiritu kan pagkakapantay-pantay asin págtarabangán. Sa siring na paagi, lalong mapapakusog an pagkásararó sa rehiyon na nagtatabang sa katoninongan, kauswagán asin prosperidad sa lugar. Mâwot man kan ASEAN na mapalakóp an rehiyonal na katoninongan asin kusog sa rehiyon sa paagi kan pakikipag-ugnayan sa ibang nasyon susog sa ley asin pagsunód man sa mga prinsipyo kan United Nations Charter.3\nBakong siring kan ASEAN, kompuwesto an Pacific Economic Cooperation Council (PECC) nin mga indibidwal sa haralangkáw na posisyon hali sa sektor kan negosyo asin industriya, gobyerno, akademya, asin iba pang intelektuwal na grupo – na nagkekrear nin saróng kasunduang pantulóng partido. Bilang mga pribadong entidad, nakikipartisipar an mga grupong ini tanganing libreng madiskutér an mga napapanahon asin praktikal na isyung pampolisiya sa Asya-Pasipiko. Nagsisirbi an PECC bilang rehiyonal na forum para sa kooperasyon asin koordinasyon na pampolisiya na matabang sa pagsulong kan kauswagán na pang-ekonomiya sa Asya-Pasipiko. Pigdidiskutér kan forum an mga isyu mánungod sa pagpapalangkáw kan pagtalubong pang-ekonomiya, pansosyodad, pansensiya, panteknolohiya, asin pangkapalibutan sa bilog na rehiyon. Mâwot man na mákamtan an pag-uswág na ini sa pagnenegosyo, pagsososyo, pagdádamayán asin iba pang klase nin pakikipag-ugnayan, pagkapantay-pantay, paggalang, buda totoong pakikipágtabangan, asin sa katapusan, an pagpapakusóg kan pundasyon para sa mauswág asin matunínong na Asya-Pasipiko.\nAn Pacific Islands Forum an nangingínot na rehiyonal asin intergobyernong forum sa Timog Pasipiko na igwa nin 16 na independiyenteng mga estado. Siring kan ASEAN buda PECC, mâwot man kaini na pabagsikón an pag-uswág kan ekonomiya, pakarhayón an politikal na pamamahala buda seguridad, asin pakusogón pa an kooperasyon asin integrasyon sa rehiyon. Pigsisimbag man kaini an mga isyu mánungod sa rehiyonal na pagnenegosyo, pag-uswag kan ekonomiya, pagpasunod kan mga ley pangkapalibotán asin panrehiyon, kooperasyon asin seguridad sa Timog Pasipiko.4\nMGA PANGINOT NA KAMAWOTAN\nAno an mga gustóng mákamtan kan APEC?\nPanginot na kamâwotan kan APEC an magtaó nin paagi tanganing magkaigwá asin magpadanay nin sustenableng prosperidad asin kauswagán pang-ekonomiya sa rehiyon. Pig-utób an bisyon na ini bilang Bogor Goals of 1994 na nagsusulong kan libre asin bukás na pagnenegosyo asin pamumuhunan sa Asia-Pacific. Katuyohán kan APEC na makamtan an kamâwotan na ini pag-abot kan 2010 para sa industriyalisadong ekonomiya sa 2020 para sa mga papauswág na ekonomiya.\nSiring man, tanganing makamtan an Bogor Goals, nagbilog an mga miyembro kan APEC nin sarong pagharongón na pigmidbíd bilang “Three Pillars (Tulóng Harigi)” sa Osaka, Japan kaidtong 1995. Nagsisirbí an tulóng hariging ini bilang giya sa pagkamít kan kabiyuán na kamâwotan na libreng pagnenegosyo asin pamumuhunan. An tulóng harigi iyo an minasunod:\nLIBERALISASYON KAN PAGNENEGOSYO ASIN PAMUMUHUNAN\nKatuyohán kan harigi kan liberalisasyon kan pagnenegosyo asin pamumuhunan na diít-díit na mabawasan hanggang sa biyó nang mahalì an mga taripa asin bakóng taripang uláng sa komersiyo asin pamumuhunan. Saróng polisiyang pang-ekonomiya an proteksiyonismo na kun sain pigpoprotektaran kan gobyerno an mga lokál na industriya kaini kontra sa mga dayuhan na kompetisyon. Pirmi iníng piggigibo sa paagi kan mga taripa, subsidiya, quota sa import, asin iba pa. Resulta kainí, naglalangkáw an presyo kan mga produkto asin serbisyo. Kabalíktadán kaini, pigbubuksan kan liberalisasyon kan komersiyo asin pamumuhunan an mga merkado kaya nagrarambóng an negosyo asin pamumuhunan sa mga nasyon. Sa pagbawas asin paghalì kan mga taripa buda uláng sa negosyo, dai na máhàdit an mga estado sa inflation o paglangkáw kan presyo kan mga barakalon. Sa siring na paagi, madalíng máhiling asin mákamtan an kauswagán pang-ekonomiya para sa mga miyembro kan APEC.\nAn Regional Economic Integration Agenda kan APEC, saro man na paagi tanganing maging mas epektibo an tulóng hariging kaugnay kan Bogor Goals. Naggigibo an Regional Economic Integration nin mga lakdáw tanganing mapadalî an mga kasunduang pangnegosyo na bilateral asin rehiyonal. Pig-eeksamin man digdi an mga posibleng lugar sa rehiyon para sa libreng komersiyo.\nPASILITASYON KAN PAGNENEGOSYO\nKatuyohán kan hariging ini na mabawasan an gasto sa mga transaksiyong pangnegosyo asin pangkomersiyo. Pagka sadít an gasto sa produksiyon, nadadagdagan an komersiyo asin pamumuhunan, asin mga oportunidad para magnegosyo nin huli ta nagiging barato an mga produkto asin serbisyo. Puwede iníng magresulta sa mas dakúl na trabaho na nag-aambag sa kabiyuán na kauswagán kan nasyon.\nKatuyohán man kan hariging ini na gumibo nin makaskás na mga paagi tanganing magkaakses sa mga impormasyong pangkomersiyo. Pig-aalinyar kaini an mga polisiya asin estratehiya na parehong pasiring sa makaskás na pag-abót kan mauswág na ekonomiya, asin kan saróng rehiyong bukás asin libre an komersiyo.\nKOOPERASYONG EKONOMIKO ASIN TEKNIKAL\nSa paagi kan hariging ini, mátao an APEC nin training asin kooperasyon gamit an mga aktibidad asin proyektong magpapatibay sa kakayahang pang-ekonomiya asin panteknolohiya kan mga miyembro kaini. Priyoridad kan ECOTECH (Economic and Technical Cooperation) an integrasyon kan mga ekonomiya sa rehiyon na minásimbág sa kauswagán na pángkagabsán, pígpapakarháy asin pigpoprotéktaran an dekalidad na pagkabuhay kan mga tawo sa paagi kan sustenableng pag-uswág, repormang pang-estruktura asin seguridad pantawo.5\nPAG-AKSIYON KAN APEC\nPâno Pigsasakatuparan kan APEC an mga kamâwotan asin bisyon kaini?\nTanganing mákamtan an APEC Bogor Goals na libre asin bukás na komersiyo asin pamumuhunan sa Asia-Pacific, naggibo an mga miyembro kan APEC nin sarong estratehikong roadmap o plano kaidtóng APEC Economic Leaders’ Meeting sa Osaka, Japan kan 1995. Midbíd an roadmap na ini bilang Osaka Action Agenda.\nNagtataó an Osaka Action Agenda nin saróng paharongón tanganing mákamtan an Bogor Goals sa paagi kan liberalisasyon kan pagkokomersiyo asin pamumuhunan, pasilitasyón kan pagnenegosyo asin mga aktibidad pansektor, na nakapairarom sa mga diyalogong pampolisiya pati na kooperasyong pang-ekonomiya asin panteknolohiya. Pigmimidbíd kan Osaka Action Agenda an Pangkagabsang mga Prinsipyo sa operasyon kan liberalisasyon asin pasilitasyon kan APEC. Ini an minasunod:\nPagiging komprehensibo sa pagsimbág sa gabós na kaulangan para sa libre asin bukás na pagkomersiyo.\nKonsistent sa mga prinsipyong pigbubusol kan WTO.\nMaikukumpara sa iba an komersiyo buda liberalisasyon asin pasilitasyon, na nagkokonsiderar sa kagabsáng level kan kada miyembrong ekonomiya kan APEC.\nDaíng diskriminasyon sa pagbawas kan mga uláng sa komersiyo na pigpapautób para sa gabós na ekonomiyang APEC asin bakong APEC.\nPagiging transparent sa mga ley, regulasyon, asin administratibong paagi kan gabós na miyembro kan APEC.\nPagpundo o dai paggibo nin mga paagi na puwedeng magpalangkáw kan proteksiyonismo.\nSarabáy na pagpuón, padagos na proseso asin magkakaibang talaorasan sa proseso kan liberalisasyon, pasilitasyon, asin kooperasyon pasiring sa pagkamit kan Bogor Goals.\nMadaling nakikibagay sa sitwasyon, sa pagpapasunod kan mga proseso kan liberalisasyon asin pasilitasyon\nAktibong pigbubusol an ekonomiko asin teknikal na kooperasyon.\nPigrereport kan mga miyembro kan APEC an saindang progreso sa pagkamít kan Bogor Goals sa paagi kan Invidual Action Plans (IAPs) asin Collective Action Plans (CAPs). Regular na pigsusumiter an mga report na ini sa Sekretaryat kan APEC.\nAn Individual Action Plan (IAP) iyó an primerong mekanismo sa pagpautób kan adyendang liberalisasyon asin pasilitasyon kan komersiyo buda pamumuhunan. Sa simpleng tatarámon, an IAP iyo an rekord kan mga ginibong aksiyon sa pagkamit kan kamâwotan para sa libre asin bukás na komersiyo buda pamumuhunan. Pigbubusol kan IAP an sabuót na pag-report kan mga miyembro kan APEC sa saindang indibidwal na progreso sa pag-utób kan pangakong liberalisasyon sa pamumuhunan. Nakabase an pagreport kan IAP sa minasunod na bagay:\nIntelektuwal na pagsadiri\nMadaling paghirô-hirò kan mga negosyante\nMga ley kontra sa libreng komersiyo apuwera sa taripa\nPolisiya kan kompetisyon\nMga opisyal na website na nagtitipon kan mga impormasyon mánungod sa mga ekonomiya\nPamamakál kan gobyerno\nDeregulasyon/pag-aram kan mga regulasyon\nRehiyonal na Kontratang Pangkomersiyo/Mga Kontrata kan Libreng Pagkokomersiyo (RTAs/FTAs)\nMga pamantayan asin pagkumporme sa mga pamantayan na ini\nMga obligasyon kan WTO (kairiba an mga reglamento mánungod sa pinûnan)\nMga paagi kan adwana\nPag-aayos sa mga dai pagkasinabútan\nAno-ano an benepisyo kan pagiging miyembro kan APEC?\nBilang saróng multilateral na forum, pigtatâwan kan APEC an 21 miyembro kainí, kaiba an komunidad kan mga negosyante asin iba pang grupo, nin pagkakataon na tukarón an mga isyung nakakaapektar sa Asia-Pacific. Pigtatâwan kaini an lambáng miyembro nin saróng arena na magbaralyúhan nin ideya, opinyon, paninimbágan asin plano para sa pagtalubò kan rehiyon sa maabot na panahon.\nDakulang benepisyo an nákukua kan mga nag-uuswág buda mauswág na ekonomiya hali sa APEC. Pigtatâwan kan APEC an mga nag-uuswag na ekonomiya nin dagdag na impormasyon asin giya sa aspekto kan pagpapakarhay kan mga prosidemiyento, pagharongón kan mga paagi, asin iba pang mga sistemang may kinaaraman sa mga kontemporaneong isyu. Kaiba sa mga isyung iní an pagiging transparent, pamamahala, reporma sa pinansiyal na sektor, asin mga paagi sa adwana. Nin huli sa iba-ibang APEC forum puon sa mga pagtiripon kan working group, mga seminar hanggang sa pagtiripon kan mga lider, natatâwan nin pagkakataon an lambáng representante kan mga nasyon na makáukód nin mga bâgong kakayahan pati na kan mga pinakamarháy na gawi kan ibang mga ekonomiya. Parehong may oportunidad an mga nag-uuswág buda mauswág na ekonomiya na itakda an adyenda kan APEC. Pigpapakusóg kan APEC an indibidwal asin kolektibong kakayahan kan miyembro bilang mga kabali para sa pag-analisar pang-ekonomiya. Nagkakaigwa man ini nin saróng epektibong forum na nagkokonsulta buda nagtataó sa mga partisipante nin pagkakataon na isulong an saindang nagkákasararóng interes tanganing maisulong an mga interes na ini sa mas darakuláng multilateral na forum.\nPangúltimo, nakakákua man an mga negosyo nin ganansiya asin pakinabang sa pakikiparte ninda sa APEC. Kairiba sa mga benepisyong ini an mahiwas na pag-ina sa mga uláng buda balakid sa komersiyo.\nAno-ano na an napagtagumpayan kan APEC sa ngunyán?\nPuón kan naestablisar an APEC, nahiling na an mga tagumpay kaini asin naging buháy na buháy an ekonomiya sa Asia-Pacific. Kaidtóng 2012, 40 porsiyento kan kabilugan na populasyon kan mundo (2.8 bilyong katawo) an miyembro kan APEC.6 Kun págbiriyuón an mga ekonomiyang iní, 47 porsiyento ini kan internasyonal na komersiyo (USD 21 trilyon) asin 57 porsiyentong GDP (USD 41 trilyon).7 Pigpatunayan kan mga numerong iní ang dinamismo kan APEC.\nPigura 2: APEC sa GLOBAL na Ekonomiya, 2012\nPigkuhaan: APEC in Charts 2013\nPara sa liberalisasyon kan komersiyo asin pamumuhunan, nákamtán na kan APEC sa ngunyan an minasunod:\nKan inorganisar an APEC kaidtong 1989, 16.9 porsiyento an uláng sa komersiyo sa rehiyon. Pag-abót kan 2010, dakuláon an ibinabâ kan mga uláng na ini, na uminabót na sana sa 5.8 porsiyento.8\nAn kabiyuang intra-APEC na komersiyo kan mga produkto, duminakula hali sa $1.7 trilyon kaidtóng 1989 sagkod $9.9 trilyon kaidtong 2012. Sa ibóng kaini, naglangkaw man an kabiyuáng komersiyo kan APEC sa goods and services hali sa $3.1 trilyon kaidtóng 1989 sagkod $16.8 trilyon kaidtóng 2010.\nSa kagabsán, uminabót na sa 140 an pirmadong mga kontrata para sa libreng pagnenegosyo kan mga miyembro kan APEC. Sa kabiyuan kan mga napirmahan na kasunduan mánungod sa libreng pagnenegosyo, 134 an pigpapasunod mantáng 49 an pinirmahan kairiba kan sarô pang miyembro kan APEC.9\nAn Regional Economic integration Agenda, na saróng programang máabot ning halawig na taon asin nakatuón sa pagkamít kan Bogor Goals kan liberalisasyon kan pagnenegosyo asin pamumuhunan, pig-aadalan ngunyán an posibilidad na pagkakaigwa nin Free Trade Area of the Asia-Pacific. Nakabilog ini nin 15 modelong paagi para sa mga kasunduan sa libreng komersiyo asin para sa rehiyonal na pagkokomersiyo.10 Námidbid man an APEC sa pagiging aktibong tagasulong kan mga multilateral na negosasyong pangkomersiyo sa World Trade Organizations sa laóg kan nakaaging 20 taon.\nPASILITASYON KAN NEGOSYO\nPinalakóp kan APEC an pasilitasyon kan komersiyo kasabay sa globalisasyon kan ekonomiya kan mundo. Katuyohán kan Trade Facilitation Action Plan (TFAP) kan APEC na padanayon na simple, madaling sundón, asin transparent an mga paaging pangkomersiyo sa mga ekonomiya. Nin huli kainí, pigpautób an paghalì kan red tape sa mga import buda eksport tanganing maging episyente asin matipid an paghatúd kan mga paninda. Puón 2002 sagkód 2006 napagtagumpayan kan APEC an saróng lakdáw na mainaan nin 5 porsiyento an gasto kan transaksiyon kan mga negosyo sa rehiyon. Puón 2007 sagkód 2010 nabawasan giraray kan TFAP nin 5 porsiyento an gasto. Nakatipid ini nin kabiyuán na USD 58.7 bilyon.11\nNagkápiráng inisyatiba an pigpasunod na nakatabang sa págpapagián kan komersiyo. Kairiba digdi an minasunod:\nPígpamidbíd kan mga miyembro an elektronikong pagproseso kan dokumento.\nSa paggamit kan Single Window Strategic Plan kan 2007 pigtugutan an mga importer asin eksporter na isumiter sa gobyerno – sa sarong transaksiyon sana an mga kaipuhan na impormasyon – imbis na sa dakulon na ahensiya.\nMadaling máhilíng an mga impormasyon mánungód sa taripa asin Rules of Origin Information kan mga miyembro kan APEC sa saindang webpage on Tariffs and ROOs (“Web TR”). Piglunsár ini kaidtong Nobyembre 2010.\nPígmamaigutan kan APEC na lalo pang mápakarháy an kamugtakan kan pamumuhunan kan lambáng miyembro. Pigbubusol iní sa paagi kan Investment Facilitation Action Plan kan 2008.\nPiggigiya kan APEC Privacy Framework an mga miyembro kainí asin an saindang negosyo sa pagpasunod kan mga polisiya asin mga paagi para sa proteksiyon kan mga impormasyon,\nSa paagi kan APEC business Travel Card (ABTC), naging pasil an pagbiyahe sa pagtugot sa mga nagbibiyahe para sana talaga sa negosyo na magkaigwá nin pre-approved visa clearance asin express lane transit sa mga airport kan mga kaentrang ekonomiya.\nSosolusyunan an mga uláng sa komersiyong behind-the-border sa paagi kan Structural Agenda kan APEC. Ipopokus ini sa mga domestikong polisiya asin institusyon na negatibong nakákaapekto sa mga merkado siring man sa kakayahan kan mga negosyong magkaigwá nin mga pagkúkumparahán tanganing mas episyenteng makapagnegosyo.\nMay kabiyûan na 1600 proyektong pigdisenyo tanganing madagdagan an kapasidad kan mga ekonomiya na pinûnan kaidtong 1993. Taon-taon, mga 100 sagkód 150 proyekto an pigpopondohan kan APEC. Sa katunayan, kaidtong 2011 sagkod 2012, uminabót sa 73 proyekto an pigpatupad, 32 digdi an nakapokus sa pagsiguro kan de-kalidad na buhay huli sa pangharaluyan/sustenableng kauswagan, 9 na proyekto an para sa kagabsang kauswagan, 21 sa seguridad pantawo, 2 sa repormang pang-estruktura, asin 9 sa integrasyong pang-ekonomiya sa rehiyon o regional economic integration.12\nPagsimbág sa Sosyal na Dimensiyon kan Globalisasyon (Kagabsang Kauswagán) 20%\nPagsiguro sa de-kalidad na buhay huli sa sustenableng kauswagán, 37%\nSeguridad Pantawo: 28%\nSaro sa mga pigmimidbíd na kontribusyon kan ECOTECH iyó an pag-ina kan dibisyong teknolohiya (digital divide) sa pagultán kan industriyalisado asin nag-uuswág na nasyon. Kaidtong 2000, pangaturugan kan APEC an saróng rehiyon na may akses sa internet an gabos, kaya pigplano kainíng triplehón an gamit kan internet sa rehiyon. Nákamtán an pangaturugan na ini asin minidbíd iní kan 2008 APEC Ministerial Meeting on the Telecommunications and Information Industry. Sa presente, nagtakdâ an APEC nin sarô pang ambisyon na makataó nin pangkagabsan na akses sa broadband an bilog na rehiyon pag-abot kan 2015, dawà pigturing na ining ambisyon kan mga Telecommunications Minister sa Okinawa, Japan kan 2010.\nAn sarô pang proyektong pig-aasahan na makakatabang sa pagpápasadít kan digital divide iyo an pagtugdók nin saróng network kan 46 na APEC Digital Opportunity Centers (ADOC) na presenteng igwa sa 10 miyembro. Nag-aakto an mga sentro na iní bilang lokal na information communication technology (ICT) resource center na nagtataó sa mga mamámanwaan asin negosyo sa rehiyon nin akses sa ICT, edukasyon, asin mga training.\nPigtatâwan nin atensiyon kan APEC bakô sana an mga isyu mánungod sa pasilitasyon kan libreng komersiyo asin pamumuhunan, alagad pati man an iba pang napapanahon na priyoridad kan rehiyon. Kairiba na digdi an pagkontra sa terorismo (Shanghai Statement kaidtóng 2001 asin Counter-Terrorism Task Force), seguridad pantawo (Health Working Group), paghanda sa mga oras kan emerhensiya (Emergency Preparedness Working Group), pagbabâgo kan klima, seguridad pang-enerhiya asin kauswagán na pangkalinigan (Sydney Declaration kan 2007 asin an APEC List of Environmental Goods kan 2012), asin pangúltimó, pangkinâban na krisis pinansiyal (Vladivostok Statement kaidtong 2012).\nPâno nag-ooperar an APEC?\nNag-ooperar an APEC bilang saróng kooperatiba, multilateral na forum pang-ekonomiya asin pangkomersiyo. Ini an solamenteng pígmimidbíd na internasyonal na inter-gobyernong paggugrupo (international intergovernmental grouping) sa kinâban na naninindugan para sa pag-inà kan mga uláng sa komersiyo asin pamumuhunan na dai kaipuhan lumaóg sa mga legal na kasunduan an mga miyembro kaini. Boluntaryo an partisipasyon sa APEC asin daing paninimbagan an mga desisiyon digdi.13 Pigsusulong kan APEC an diyalogo asin desisyon base sa nápagkasararuán kan gabos. Sa siring, napapadanay an pagkakapantáy-pantáy kan mga miyembro kaini. Nágkakaigwá ini nin mga aktibidad base sa bukás na diyalogo asin respeto sa pananaw kan gabos na mga partesipante.14\nSisay an nagtatakda kan adyenda asin plano kan APEC?\nPiggigiya kan mga Economic Leader asin Minister na naghihirilíngan sa kahalabáan kan taon, an mga aktibidad kan mga miyembrong nasyon sa APEC, tanganing madeterminar an puturo kan kooperasyon na pangkomersiyo asin pamumuhunan sa Asia-Pacific. Sa APEC Economic Leaders’ Meeting na piggigibo sa katapusan kan kada taon, pigpapaluwas an sarong deklarasyon na pigsasarô-sarô an mga priyoridad kan APEC para sa masunod na taon. An mga minister na nagrerepresentar sa iba-ibang portfolio, mga Senior Official asin mga miyembro kan manlaín-láin na APEC forum, naghihirilíngan sa kahalabáan kan taon tanganing maglunsar nin mga bâgong inisyatiba, sundan an progreso kan nag-eeksister na programa asin magpatupad nin mga direktiba hali sa lider-ekonomiko. Pigsusulong kan APEC an pakikiarám kan mga nasyon na nag-uuswág asin mauswág, sadít asin dakúla sa bilog na proseso kan pagdedesisyon kaini.\nSAKOP KAN TRABAHO\nAno an sakop kan mga trabaho kan APEC?\nPiggigibo ngunyan kan APEC an tulóng darakuláng trabaho tanganing mákamtan an Bogor Goals kaini: an pagkakaigwa nin libre asin bukas na komersiyo asin pamumuhunan sa Asia-Pacific pag-abót kan 2010 para sa mga industriyalisadong ekonomiya asin 2020 para sa mga nag-uuswág na nasyon.\nIni an Tulóng Harigi kan APEC:\nLiberalisasyon kan Komersiyo asin Pamumuhunan\nPigmimidbíd an APEC bilang sarô sa mga pinakainot na internasyonal na institusyon na maigot na pigbubugkos an kooperasyong pang-ekonomiya asin teknolohiya sa liberalisasyon kan komersiyo asin pamumuhunan.15 Nakagibo na ini nin mga kumperensiya asin mga training para sa napapanahon asin importanteng mga usipon siring kan pamamahalang pangkorporasyon, pamamahalang pampinansiya, polisiyang pangkompetisyon, komersiyong elektroniko, repormang pang-edukasyon, asin episyenteng produksiyon kan enerhiya, asin iba pa.\nSisay an nagtatakda kan Direksiyong pampolisiya kan APEC?\nHalì sa 21 APEC Economic Leader an direksiyong pampolisiya kan APEC. An mga rekomendasyong pang-estratehiya kan mga APEC Minister asin APEC Business Advisory Council, pigkokonsiderar kan APEC Economic Leaders na parte kan prosesong ini.\nAn minasunod na pagtiripon piggigibo taon-taon tanganing mabilog an direksiyong pampolisiya kan APEC:\nAPEC ECONOMIC LEADERS’ MEETING An APEC Economic Leaders’ Meeting piggigibo sa kada taon sa nasyon na tagapagselebrar o host economy. Píg-aatendirán iní kan mga pamayó kan mga miyembrong nasyon apuwera sa Republic of China (pigrerepresentar kan sarong opisyal sa ministeryal na level, sa irarom kan pangaran na Chinese Taipei. Ginibo an 2013 APEC Economic Leaders’ Meeting kaidtong Oktubre 5-7, 2013 sa Bali, Indonesia. An Pilipinas an magiging tagapagselebrar asin tagapamayo kan APEC 2015.\nAn mga deklarasyon halì sa Leaders’ Meeting an naggigibo kan adyendang pampolisiya kan APEC.\nAPEC MINISTERIAL MEETING: Piggigibo an taunan na APEC Ministerial Meeting kan mga ministro kan ugnayang panluwas asin ekonomiko/komersiyo sarô o duwáng aldaw bago an APEC Economic Leaders’ Meeting. Kairiba sa mga katuyohán kan pagtiripon na ministeryal an assessment sa mga naging aktibidad kan APEC para sa taon asin pagtaó nin mga rekomendasyon na maikokonsiderar kan mga APEC Economic Leader.\nSECTORAL MINISTERIAL MEETINGS Regular na piggigibo an mga Sectoral Ministerial Meeting tanganing pag-ururúnan an mga isyung mánungod sa edukasyon, enerhiya, kapalibutan asin sustentableng kauswagan, pinansiya, pagpapauswag kan yamang-tawo, kooperasyong pangsiyensiya asin teknolohiya sa rehiyon, sadít asin katamtamang negosyo, industriya kan telekomunikasyon asin impormasyon, turismo, komersiyo, transportasyon asin mga aktibidades pangkababaihan. Siring kan mga pagtiripon kan APEC Ministerial, pigpapasár sa mga APEC Economic Leader para sa saindang konsiderasyon an mga naging bunga asin rekomendasyon hali sa mga sektoral na pagtiripon.\nAPEC BUSINESS ADVISORY COUNCIL Namuknâ kaidtong 1995, an APEC Business Advisory Council (ABAC) saróng entidad hali sa pribadong sektor na nagtataó nin mga rekomendasyon sa mga opisyal kan APEC sa paagi kan saindang taunan na diyalogo asin nagpapayo sa mga opisyal kan APEC mánungod sa mga priyoridad asin mga importanteng bagay para sa sektor kan negosyo. Nagtitiripon an ABAC ning apát na beses sa saróng taon. Nágpapadará man ini nin mga representante sa APEC Senior Officials’ Meeting, Annual Ministerial Meeting asin Sectoral Ministerial Meetings. Igwa an APEC nin tigturulong senior business leader kada miyembrong nasyon.\nSisay an tagapagselebrar kan taunan na APEC Leaders’ Meeting?\nKada taon, sarô sa 21 miyembro kan APEC an nagsisirbing tagapagselebrar kan mga pagtiripon kan organisasyon asin nagsisirbing tagápamayó kainí. Bilang tagapagselebrar, an miyembro an siyang responsable sa pamamayó sa taunan na Economic Leaders’ Meeting, piling Ministerial Meetings, Senior Officials Meetings, asin kan APEC Business Advisory Council asin APEC Study Centers Consortium.\nNagtatampok an APEC nin taunan na siklo nin pamamayó, magsisirbing tagapamayo kan APEC an miyembro sa laog nin saro pang taon. Matatapos an siklong ini sa pagtiripon para sa ministeryal asin Leaders’ Meeting (APEC Summit).\nKritikal an papel na piggagámpanan kan Tagapamayó kan APEC sa pag-impluwensiya kan direksiyon kan pag-uswág kan APEC mánungod sa laóg kan kooperasyon asin natúra kan proseso. Dagdag pa, pigsisiguro kan pasuró -saralidang pamayó na an mahiwas na sakop kan adyenda panalmingan kan magkakaibáng interés kan mga miyembro kaini.\nSain pigkukuá kan APEC an pondo para sa iba-ibang aktibidad asin mga pagtiripon?\nAn mga aktibidad kan APEC panginot na pigpopondohan kan taunan na kontribusyon halì sa mga miyembro kainí, na mináabot sa US$5 milyon sa ngunyan. Piggagamit an mga kontribusyon na ini tanganing pondohan an sarong Sekretaryat sa Singapore asin iba-ibang mga proyekto na nagsusuporta sa mga katuyoháng pang-ekonomiya asin pangkomersiyo kan APEC. Nagtataó man an mga Miyembro nin boluntaryong kontribusyon na nagsusuporta sa mga proyektong nagpapadanay sa liberalisasyon kan komersiyo asin pamumuhunan kan APEC, asin pasilitasyon kan mga kamâwotan pati na an pagsimbag sa mga pangangaipo para sa pagtalubo kan kakayahan, lalo na kan mga miyembrong nag-uuswág pa saná an ekonomiya.\nApisar kan mga naipamidbid nang mga pagtiripon, pâno piggigibo an mga working level activities kan APEC?\nPigtatâwan nin giya kan mga APEC Senior Official halì sa 21 miyembro an mga APEC working level activity asin mga proyekto kaini. Pígpapatupád an mga aktibidad asin proyekto sa apát na halangkáw na komite: (1) Committee on Trade and Investment; (2) Senior Officials’ Meeting Committee; (4) Budget and Management Committee. An gabos na iba-ibang subkomite, grupo kan mga eksperto, mga working group, asin task force na nagsusuporta sa mga aktibidad asin proyektong pigpapamayohan kan mga nakakalangkáw na komite.\nAno an papel kan APEC Secretariat?\nNagtatrabaho an APEC Secretariat bilang sentrong mekanismong pansuporta sa proseso kan APEC. Trabaho kaining maggibo nin koordinasyon, teknikal na suporta, asin pagpapayo, kairiba na an administrasyon kan impormasyon, komunikasyon, tabang para sa publiko. Piggagampanan kan APEC Secretariat an papel kan sentrong tagapag-administrar kan proyekto, nag-aalalay sa mga miyembro sa págpalakáw kan iba-ibang proyektong pígpondohán kan APEC, asin sa pag-administrar kan taunan na badyet. Pigpapadanay kan APEC Secretariat an kakayahan na suportaran an mga reseach asin analisis na piggigibo kaiba an APEC Study Centres asin PECC bilang kahagadan kan APEC fora. Pigpapayuhan an APEC Secretariat nin sarong Ehekotibong Direktor, si Dr. Alan Bollard. An Ehekotibong Direktor an responsable sa mga APEC Senior Official sa paagi kan SOM Chair asin pig-aadministrar an sekretaryat según sa mga priyoridad na pigtakda kan SOM sa ngaran kan mga ministro. Tulóng taon an takdang termino para sa posisyon na Ehekotibong Direktor, asin bukás ini sa mga propesyonal na kandidato hali sa maski anong miyembrong nasyon kan APEC. Yaon an opisina kan APEC Secretariat sa University of Singapore.


Resolusyon kan SB sa pagtabang sasa biktima kan bagyo dai naghihiro\nPirmado na ni Alcalde Fermin Mabolo kan San Fernando, Camarines Sur an sarong resolusyon kan Sangguniang Bayan na gamiton na muna an cincuenta (50) por ciento kan siete milyones peso na fondo na pambakal nin mga dump truck nganing itustos muna sa pagtabang sa mga familia sa barangay na biktima kan duwang nakaaging makukusog na bagyo.\nAlagad duda an SB kun ma-aksyon an jefe ejecutivo nin huli ta sagcod sa ngunian dai pa nagpapaapod nin miting kan Municipal Development Council (MDC), na saro ini sa proceso nganing gamiton muna na an fondo para sa dugang na mga relief operation sa mga biktima kan nakaaging bagyong Rolly asin Ulysses.\nDakul pa an lakmang kaharongan asin dai pa nakakabangon an saindang pagbuhay na kaipuhan an tabang kan lokal na gobierno.\nIni an mga pahayag ni Bise Alcalde Allan Valenzuela mantang pasiring na sa ika-duwang semana an Deciembre alagad an jefe ejecutivo dai pa nagpapaapod nin miting kan MDC.\nSinabi pa kaini, na planong magpasar sinda liwat nin resolusyon nganing sa ika-duwang veces pagirumdumon na si Alcalde Mabolo mantang dai man nahihiro an siete milyones peso mas marhay pa gamiton na muna an dawa ciento por ciento para matabangan an dakul na mga residentes sa barangay na apektado kan nakaaging mga calamidad.\nAlagad an problema dai sinda nakakaseguro na magkakasararo mantang mayoria sa miembros kan consejo kaalyado kan alcalde.\nHaros maubos na an saindang calamity fund huli ta nagamit ta sa panlaban sa pandemya asin nasunodan pa nin super typhoon Rolly alagad mas nagrabe ni bagyong Ulysses.\nMayo pa man nin reaksyon an jefe ejecutivo na iyo an hinahalat kan SP, sabi pa ni Valenzuela.\nAn fondo sa pambakal nin pitong dump truck kan nakaagi pang 2019 mas marhay pang gamiton na muna nganing makatabang an LGU sa mga apektado kan calamidad.\nAfuera kan dikit na enot na ayuda hali sa LGU asin sa iba pang grupo alagad dapat kaipuhan an dugang na tabang huli ta dakul an mga naghahalat nganing makabangon an saindang pagbuhay orog na si mga nagabaan nin harong, sabi kan bise alcalde.


Hudaismo - Wikipedia\nAn Hudaismo o Judaismo (Ingles: Judaism, Kastila: ju·da·ís·mo; Ebreo: יהדות, yahedut) iyo an kulturang pagtubod kan mga Hudyo. Saro ini sa mga pinakanaenot na namoknang pagtubod na monoteista asin saro man sa mga pinakalumang tradisyong pagtubod na pigsusundan pa man giraray hasta sa ngunyan.\nAn Bituon ni David\nAn doktrina asin historya kan Hudaismo iyo an pinakadakulang parte nin basehan kan ibang mga pagtubod na Abraamiko, kaiba an Kristianismo asin Islam. Sa ngunyan, nagin saro sa mga pangenot na pwersa an Hudaismo sa paghaman kan kinaban. An saindang nagin simbolo iyo an Bituon ni David; sa ngunyan an saindang simbolo iyo an sarong aranyang may pitong tangkay, na inaapod na "menora".\n2 Mga klase\n2.1 Hudaismong Separdi\n2.2 Hudaismong Askenasi\n2.2.1 Hudaismong Ortodokso\n2.2.1.1 Hudaismong Haredi\n2.2.2 Hudaismong Repormista\n2.2.3 Hudaismong Masorti\nSi Abraham an pigtutubudang kagmokna kan pagtubod na Hudaismo.\nAn enot na rekord kan pangarang Israel (bilang ysrỉꜣr) iyo nahling sa Merneptah stele na itinindog para sa Paraon na Ehiptong si Merneptah c. 1209 BCE. Nahiling kan mga arkeologo an "Israel" na ini sa mga sentral na haralangkaw na kadagaan bilang sarong kultura asin malamang iyo pampolitika na entidad pero saro sana ining grupong etniko asin bako na sarong organisadong estado. An mga suanoy na mga Israelita iyo pwedeng binabalehan kan mga Semita na nag-istar sa Canaan asin an mga Tawong Dagat. Segun ki McNutt, "Malamang na ligtas na i-assumar na sa sarong panahon kaidtong Panahong Bakal I (ca. 1200 BCE), an sarong populasyon iyo nagpuon magbisto sa saindang mga sadiri bilang Israelita na nagsusuway sa sainda hale sa mga Cananeo arug kan mga marka na pagbabawal nin pagpapakasal sa ibang lahi, sarong pagtataong duon sa historya, heneolohiya, asin relihiyon.\nKaidtng mga 1920, an ideya kan pananakop nin mga Israelita sa Canaan segun sa Libro ni Josue iyo dae sinusuportahan kan rekord na arkeolohikal. Mayo man nin ebidensiya na an mga Israelita iyo nagpuon sa Ehipto segun sa Libro kan Exodo. An mga Israelita segun sa mga arkeologo iyo mga taal na Cananeo.Segun sa mga skolar asin arkeologo, an mga ebidensiyang arkeolohikal iyo nagpapahiling na an mga Israelita iyo dae mga monoteista (aru kan mga nakasurat sa Bibliya) gikan pa sa kapunan kan pagkakatogdas kaini kundi mga politeista. An politeismo kan mga Suanoy na Israelita iyo gikan sa mga politeistikong relihiyon kan Suanoy na Haraning Subangan asin narereplekta sa mga pirang libro kan Tanakh arug nin paggamit kan taramong Hebreo na 'elohîm na pormang plural kan Eloah na porma kan El na sarong pankagabsang taramon para sa diyos sa mga relihiyong Semitiko. An ebidensiyang arkeolohikal iyo nagpapahiling sa panahong ini nin sarong komunidad kan mga arug kan barangay na sentro pero may mas limitadong mga mapagkukuanan asin sarong sadit na populasyon. An pagpepetsa kan mga tada sa mga historya kan Israel segun sa Bibliya iyo ginibong masakit sa kawaran kan bibliya nin mga mapepetsang pangyayari asin sa dae maasahan asin magkapareho na panlaog na kronolohiya. Mayong mga natadang materyal na nadiskbre na maasahang nagsusway nin mga lugar kan Israelita gikan sa mga dae Israelita (Cananeo) sa mga pinakaamay na panahon.\nAn enot na Kahadean kan Israel iyo itinogdas kaidtong ca. 1000 BCE. Segun sa Bibliya, an imperyo ni Solomon iyo lakop gikan sa Euphrates sa norte hasta sa Dagat Pula sa sur. Mientras, ini iyo dae pigsusuportahan kan mga ebidensiyang arkeolohikal. Segun sa Bibliya, kasunod kan kagadanan ni Solomon kaidtong ca. 900 BCE, nagka-igwa nin iriwal sa tahaw kan norteng parte kan Israel na pigbibilog kan 10 mga lahi nin Israel asin an sur na kinamomogtakan kan Herusalem. Ini iyo naghatod sa pagkakabanga kan Israel sa duwang mga kahadean: an norteng Kahadean kan Israel asin an sur na Kahadean kan Judah. Segun sa mga arkeologo, an aktuwal na Kahadean kan Judah iyo dae arug kan isinasaladawan sa Bibliya bilang sarong makapangyarihang kahadean uli an kahadean kan Judah manungod sa mga ebidensiyang arkeolohikal iyo dae mas dakul sa sarong dait na tribo. Sa panahong ini, an mga ebidensiyang arkeolohiyal iyo nagpapahiling nin mga tensiyon sa tahaw kan grupo na komportable sa pagsamba ki Yahweh kaiba nin mga lokal na diyos arug nina Asherah asin Baal asin sa mga nagsasamba "sana" ki Yahweh.\nAn Torah iyo an banal na libro kan mga paratubod nin Hudaismo.\nAn pinakagurang na mga libro kan Tanakh (bibliya) na isinurat kaidtong ika-8 na siglo BCE iyo nagrereplekta kan iriwal na ini arug sa Libro ni Hosea asin Libro ni Nahum. An paksiyong monoteista iyo daa nagkaigwang dakulang impluwensiya kaidtong ika-8 na siglo BCE asin kaidtong ika-7 na siglo BCE, base sa pinagkuanang Deuteronomistiko, an pagsambang monoteistiko ki Yahweh iyo daa nagin opisyal na narereplekta sa pagtatanggal kan ladawan ni Asherah gikan sa templo sa irarom ni Hezekias. Segun sa mga iskolar asin historyan, sa panahong ini an pagsambang monoteistiko iyo nagpuon. Binaligtad kan karibay ni Hezekias na si Manaseh an mga pagbabagong ini asin ibinalik an pagsambang politeistiko asin pigpahale an paksiyong monoteistiko. Si hadeng Josias iyo giraray nagbalik sa monolatriya (pagsamba sana sa sarong diyos pero may pagbisto sa eksistensya kan ibang mga diyos). An Libro kan Deuteronomio asin man an ibang mga libro nin Tanakh iyo isinurat sa panahon kan pamamayo ni Josias. Kaya, an mga huring duwang dekada nin panahon kan kahadean nin Israel hasta sa pag-atake sa Herusalem kaidtong 597 BCE iyo nagmamarka sa opisyal na monolatriya kan diyos nin Israel. Ini iyo may importanteng mga konsekwensiya sa pagsamba ki Yahweh arug kan pag-adal sa pagkaka-apon sa Babilonia asin sa teolohiya nin Hudaismong Ikaduwang Templo.\nSegun sa Bibliya, an Kahadean kan Israel (norte) iyo nabuhay bilang sarong independiyenteng estado hasta 722 BCE kan ini iyo pigsakop kan imperyong Assyrian mantang an Kahadean kan Judah (sur) iyo nabuhay bilang independiyenteng estado hasta 586 BCE kan ini iyo sakupon kan imperyong Babilonia. Kan daogon kan imperyong Persian an Babilonia, an Israel iyo napasairarom sa pamamayo kan imperyong Persian asin pigtugutan na makabalik nin Persia an mga Israelita sa Judea. An modernong analysis na literaryo kan Tanakh iyo nagrerekomenda na sa panahong nin kan binago an pinagkuanan na bokal asin isinurat tangarig ipaliwanag an pagkaka-apon kan mga Israelita bilang parusa kan diyos nin uli sa pagsamba sa ibang mga diyos. Pigrekomenda na an istriktong monoteismo iyo nag-uswag sa pagkaka-apong ini kan mga Israelita sa Babilonia asin pwedeng bilang reaksiyon sa dualismo o quasi-monoteismo nin Zoroastrianismo kan mga Persian. An mga iskolar iyo nagtutubod na an Hudaismo iyo naimpluwensiyahan nin relihiyong Zoroastrianismo kan Persia sa mga pagtanaw sa anghel, demonyo, asin iyo man an doktrina sa liwat na pagkabuhay pati naman sa mga ideyang eskatolohikal asin sa ideya nin mesiyas o tagapagligtas kan mesiyanismong Zoroastriano. Isinaladawan ni Zarathushtra sa saiyang Gathas an sarong saoshyant (tagapagligtas) na benepaktor kan mga tawo.\nAn Hudaismong Separdi iyo an klase nin Hudaismo kan mga Hudyong gikan sa sur asin sa historya, mas nagin kaugalian kan mga Separdi na makihalubilo sa pankagabsang populasyon kun ikukumpra sa mga Askenasi, na mas susceptible sa pakikisaro gikan sa mas mahiwas na komunidad, asin dara ini kan magkakaibang klimang pangkultura asin pagtubod na hinihroan kan duwang grupo na mga hudyo.\nAn Hudaismong Askenasi iyo an klase ng Hudaismo kan mga Hudyong gikan sa norteng Europa. Sa mga nakaaging duwang siglo nabanga an mga Hudyo nin norteng Europa sa pirang mga kahiroan o denominasyon; ini an kabaliktaran kan sitwasyon sa mga Hudyong Separdi, na maski ngani iba-iba an mga pagtanaw iyo mantino pa man an pagkasararo. May manlainlain na pagkakaintindi an lambang saro sa kun anong mga prinsipyo nin pagtubod an dapat kuanon kan sarong Hudyo, asin kun papano dapat mabuhay an sarong Hudyo. Dae arug sa mga denominasyong Kristyano, dae pundamental na nababanga nin mga pagkakaibang pandoktrinang ini an mga kahiroang Hudyo, na dagos man giraray nagkakasararo sa pirang mga isyu. Dae pambihira, halimbawa, an pagsimba kan sarong Hudyong Masorti sa sarong sinagogang Ortodokso o Repormista.\nAng Hudaismong Ortodokso iyo an kahiroang Askenasi na nagtutubod sa tradisyonal na interpretasyon kan Hudaismo.\nAn Hudaismong Haredi (Ebreo: יהדות חרדית,) iyo an tangkay kan Ortodoksiya na may piot na interpretasyon kan Hudaismo. Bistado man sinda bilang an mga "Ultraortodokso".\nAn Makabagong Hudaismong Ortodokso iyo an kahiroang Askenasi na, arug kan Hudaismong Haredi, inaako an bisa kan ley na Hudyo. Mientras, naiiba ini sa Haredismo sa pagtanaw kaini sa ley na Hudyo dae bilang sarong dae-nagbabagong hawak kan mga batas na isinurat kan mga rabino nin mga Suanoy asin Tahaw na Panahon kundi, arug nin anumang tradisyong buhay, bilang sarong hawak nin nagbabago asin dae nasusuway sa mga realidad nin sitwasyon o panahon. Sa paging ini, sinda an kahiroang pinakaharani sa Hudaismong Separdi.\nAn Hudaismong Repormista iyo an kaenot-enotang modernong tangkay kan Hudaismong Askenasi. Dae kaini inaako an bisa kan ley na Hudyo. Nagpuon asin napauswag an kahiroang ini sa Alemanya asin ngunyan in ang pinakadakula sa Norteng Amerika. Pwede man ining apudon bilang Hudaismong Progresista/Progresibo, habang sa Nagkakasararong Kahadean na pigbibilog kan Hudaismong Repormista asin Hudaismong Liberal an Hudaismong Progresista.\nAn Hudaismong Masorti o Hudaismong Konserbador/Konserbatibo an kahiroang Askenasi na, arug kan Hudaismong Ortodokso, inaako an bisa kan ley na Hudyo. Mientras, naiiba ini sa Ortodoksya sa pagtanaw kaini sa ley na Hudyo dae bilang sarong dae-nagbabagong hawak nin mga batas na isinurat nin mga rabino kan mga Suanoy asin Tahaw na Panahon kundi, arug nin anumang tradisyong buhay, bilang sarong hawak nin nagbabago asin dae nasusuway sa mga realidad kan sitwasyon o panahon. Pigtatawan-tanaw nin mga Masorti an mga rabino sa ngunyan bilang kaparehong-bisa kan mga rabino nin mga Suanoy asin Tahaw na Panahon.\n↑ 8.0 8.1 8.2 8.3 http://www.jewishvirtuallibrary.org/jsource/Judaism/Exilic.html\n↑ 14.0 14.1 “’You shall keep My statutes and My laws which if a man shall do he shall live by them’ (Lebitiko 18.5)—and not die because of them (Yoma 85b)!"\n↑ 20.0 20.1 http://www.responsafortoday.com/about/about.htm\nPundasyon para sa Pag-abante kan Pag-aadal sa Separdi\nPwede bagang itogdas giraray an Hudaismong Separdi?\nAn ispesyal na karakter kan parayang Separdi\nKun ano ang ginibo kan mga Siyonista sa mga Arabong Hudyo\nAn kamogtakan kan Hudaismong Ortodokso sa ngunyang panahon\nPankinabang Unyon para sa Hudaismong Progresista\nPankinabang Toltolan kan mga Sinagogang Masorti\nResponsa for Today, mga pasiyang pambatas kan mga Rabinong Masorti\nMga simbag, mga pasiyang pambatas kan mga Rabinong Masorti\nKinua sa "https://bcl.wikipedia.org/w/index.php?title=Hudaismo&oldid=200322"\nLast edited on 4 Enero 2021, at 17:53\nHuring binago an pahinang ini kaitong 4 Enero 2021, alas 17:53.


Just In/June 25/2020: DUWANG BAGONG KASO NIN COVID19 SA NAGA CITY | RMN Networks\nMamundo ko pong ipinapaisi sa gabos na igwa kitang duwang bagong kaso nin COVID-19 sa Naga. An mga pasyente mag-ina na nag-eedad 59 asin 30 años na taga Spillway, Concepcion Pequeña. Haling Naic, Cavite, sinda nagpuli sa Naga kan Hunyo 14 sakay nin sarong pribadong pick-up truck. Sa parehong aldaw, sinda pig-rapid antibody test sa JMR Coliseum asin pig-abisuhan na magpasairarom sa home quarantine sa laog nin 14 aldaw dawa pa sinda nag-negatibo sa nasambit na test.\nKan Hunyo 16, nagpoon na an malain na pagmati kan Ina asin nagpahiling sa sarong pribadong doktor kan Hunyo 22 nin huli sa abo asin sipon. Kansuudma, Hunyo 24 an mag-ina pigpasairarom liwat sa rapid antibody testing asin parehong nagpositibo sa IgM asin IgG antibodies kaya sinda tulos pigdara sa City Quarantine Facility.\nNgonian na aga, Hunyo 25, sindang duwa pig-swab test asin ngonian na banggi naaraman an resulta na sinda parehong nagpositibo sa SARS-NCOV-2.\nNin huli po kaini asin segun sa rekomendasyon kan satuyang City Health Officer, Dr. Vito Borja II, satuya po tulos na pigsugo an mga minasunod na lakdang:\n1. Paglipat kan mga pasyente hali sa City Quarantine Facility pasiring sa Bicol Medical Center tangarig sinda mabulong; 2. Pagpadara kan mga kapamilya asin mga kairibahan ninda sa harong sa City Quarantine Facility para sa maninigong monitoring asin swab testing; 3. Pag-disinfect kan mga lugar na pigdurumanan kan mga pasyente; asin, 4. Pag-lockdown kan porsyon kan zona kun sain nakaistar an mga pasyente.\nKita po padagos na nangangapudan sa gabos na magin malikay. Padagos na sunudon an mga panundon asin mga kasuguan orog na kan satong mga doktor asin opisyales sa salud arog kan pagsulot nin facemasks, physical distancing, pirming paghugas nin kamot asin pag-disinfect kan satong mga gamit sa harong. Apwera kaini kita nangangapudan sa gabos na mga Nagueño na mapuruli hali sa mga lugar na igwang positibong kaso nin COVID-19 na pag-abot sa Naga magderetso sa JMR Coliseum para sa documentation asin rapid testing. Siring man pagpuli sa harong dai malingaw na kamo nasa home quarantine asin dapat dai magluwas nin harong sa laog nin 14 dias.\nPadagos po kitang magtarabangan para mailikay an gabos sa helang. Dios an magbalos asin magbantay satuya gabos.\nNELSON S. LEGACION City Mayor\nPrevious articleMahigit 100 katao, patay sa pagtama ng kidlat sa India\nNext articlePangulong Rodrigo Duterte, nababahala na rin sa mataas na singil sa kuryente at tubig\nOPISYAL NA PAHAYAG MANUNGOD SA SARONG TAGA-TINAMBAC NA NAG-POSITIBO SA COVID-19, ASIN SA KATAKOD NA PARTIAL LOCKDOWN KAN DUWANG BARANGAY\nRotational schedule ng mga empleyado, ipapatupad ng MRT-3\nJul. 7, 2020 at 11:37am


Madayang NFA rice retailers pinatanidan\nCiudad nin Legaspi – An National Food Authority nagpatanid sa saindang acreditadong nagpapatingi nin bagas kan NFA na mangbebentahe sa hababang presyo kan saindang bagas na ipapabakal sa presyo kan commercial rice.\nEstrictong ipapasunod an one strike policy sa an arin man mabalga sasapoon ninda an magkakaninong penalidad kan ahencia, sabi ni regional manager Henry Tristeza.\nSinabi pa na an NFA Bikol nakatalaan sindang mag-implementar kan suggested retail price (SRP) sa gabos na commercial rice sa rehiyon bilang pagsunod sa direktiba kan saindang opisina central.\nAn mga negociante pigmamandohan na magbugtak na kan SRP puon ngonian na semana alagad hinahalat muna ninda an guidelines sa central office sa Manila, mantang nakatalaan sindang magmiting kan inter-agency nganing orolayan an implementasyon kaini.\nSa pinakahuring pag-monitor kan ahencia sa presyo kan commercial rice ini naghuros na sa dos pesos cada kilo.\nAn pagbaba kan presyo kaini nangyayari epekto kan pagbarato man kan NFA rice hali sa dating P32 pigpako na sa P27 cada kilo mantang abunda na an saindang suplay sa mga mercado.\nAn pagbarato kan presyo kan paroy sa ngonian iyo man an reklamo kan mga paraoma, alagad an NFA Bikol nagsabi man na nagpuon na an saindang palay procurement program sa paroy sa presyong P20.70 cada kilo hali sa dating P17.00.\nPiglinaw pa kan NFA na an pagbaba kan presyo kan saindang bagas kasunod man kan kasugoan ni Deparment of Agriculture Secretary Manny Pinol sa tahaw kan nangyaring paglangkaw kan inflation rate sa nasyon na pigbabasol sa TRAIN law ni Presidente Rodrigo Duterte.


SURAT KI FATHER\nAno an marhay na disposisyon kun igua nin manlaen-laen na bersyon an sarong istorya?\nRomdomon mo na sarong istorya igua pirmi, por lo menos (at least), nin duwang bersyon. Kaya dai ka tulos magtubod kun saro sana an bersyon na saimong nadangog. Pirming makakatabang an mag-‘verify’ kan mga detalye o datos na saimong nakua.\nBakong facil an mag-‘verify’ tulos-tulos. Sa arog kaining kamugtakan, mas marhay an mag-‘suspend’ o magpugol sa pagtao nin hatol (judgment). Dai magtao nin hatol kun dai kumpleto an detalye, o dai pa man ngani nin naaraman an tunay na istorya o mga tunay na nangyari (facts).\nMarahay ining romdomon, orog nang gayo sa panahon niato na makusog an social media. Aram ta man sana na ngonian puede niato na padakulaon an satong boses (amplify) sa paagi kan social media. Alagad huli ta man-iba-iba an satong paghiling asin pagsabot, iba-iba man an mga mensahe na satong ipinag-babantog sa social media asin sa iba pang media. Aram pa niato na dakul an inaapod na ‘trolls’.\nDakul asin manlaen-laen an kurahaw sa social media. Kaya tama sana na magin mahinahon kita sa paghusga, saen pa man na lugar o ano pa man an kamugtakan.\nNaromromdoman ko an sarong kasabihan sa Tagalog na nagtutukdo na dai basta magtubod sa mga ‘sabi-sabi.’\nKaya man sa panahon na nin na inaapod 21st Century, saro sa pinaghihingowa na maitukdo sa mga kaakian asin mga jovenes an inaapod na ‘critical thinking.’\nSa satuyang pagkabuhay Cristiana, saro sa mahalagang pagpasunod sa sato iyo an pagkanood asin pagsabuhay kan inaapod niatong ‘Cardinal Virtues.’ Saro kaini an ‘Prudence’ - tamang paghusga, tamang manera, tamang panahon, tamang katuyohan etc.\nMagin mahinahon kita; padagos na hanapon an katotoohan na may perseverancia.\nSiring man sa laog kan familia, kun an sarong tugang magsumbong dapit sa mga ginibo kan sarong tugang, mas marahay na hapoton man an lado kan tugang na isinusumbong.\nNakakamondo na sa ngonian, masakit makakua nin mga tawo an tunay (authentic) asin masusi (rigid) an paghanap kan katotoohan. Bihirang marhay an balanse asin patas na pagtratar nin mga bareta orog na kun may kanya-kanyan agenda o propaganda mga nagkokomentaryo sa social media o nagbabareta sa radyo o telebisyon. Asin maski kitang nagdadangog o naggagamit kan social media, may mga panahon na nalilingaw kita kan masusi na paghanap (rigid search) kan katotoohan. Dakul na beses nahihiling niato an satong sadiri nagdadagdag asin nagpapalakop nin tsismis -mga istorya na dai ‘verified’, dai ta napatunayan, o dai kita nin ebidensya, kundi mga dangog-dangog sana.\nMantang sinasabi niato ini, kaipuhan man kitang magin marigmat sa mga sabi-sabi. Kaipuhan na makanood kitang mag-siyasat, asin magtimbang kan malaen-laen na posisyon.\nSa panahon ngonian na bakong madaling mahiling kun arin an totoo asin an gibo-gibo, kaipuhan na magin mahinahon kita, asin aramon o dangogon ta an man-iba-ibang lado o bersyon kan sarong istorya.\nKatakod kaini, padagos man kitang magin instrumento nin katotoohan asin magbalangibog kita kan katotoohan.


An Cuenca sarong ika-apat na klaseng banwaan kan probinsya nin Batangas, Filipinas. An designadong zip code kaini iyo 4222.\nSosog sa sensus kan 1 Mayo 2020, igwa ining 36,235 katawong nag-eerok digdi sa 7,160 kaharongan.\nKinamumugtakan kan Cuenca\nTagboan: 13°55′12″N 121°3′0″E Tagboan: 13°55′12″N 121°3′0″E\nNobyembre 7, 1876\n23,766 votantes (9 Mayo 2019)\nIgwa ining sukol na 58.18 kilometro kwadrado.\nDati parte ini kan San Jose. Kan taon 1876 nasuway ini saka nagin independiente. An bukid nin Maculot (600 m o 1968 na pye.) saro sa mayor na atraksyon kaini.\nAn patron kan banwaan iyo si San Isidro Labrador na rinorokyaw an kapiyestahan tuyong Mayo 15.\nNatogdas ining Cuenca kan 1876 sa kari'gonan kan dekreto pinaluwas kan Superior Gobierno kan Agosto 11, 1875. Sarong dekreto nagsasabi man na na mga barrio nin Maculot, Dita, Ibabao, Labac, Bungahan asin Dalipit mabilog komo sarong munisipyo na may sadiring administrasyon ta abang rayo an mga ini sa San Jose, Batangas\nKan 1896, an Cuenca may populasyon na 5,660 na naglangkaw sa 6,938 kan 1898. Kan Gera Mundial II, ginibong pailihan kan mga soldados na Hapon an Bukid Maculot. An mga ini nagkaralot pa nin mga bongag na tagoan sa barangay Dita. Naradas na husto an Cuenca sa pagbobomba kan nagsakyada na an pwersang Amerikano sa pagpatalsik sa mga Hapon.\nAn mga Amerikano pinatogdok liwat an mga eskwelahan asin mga tulay na nagkagaraba'. Sarong marker an nahihiling sa Cuenca Central Elementary School kun saen nahahayag an mga paglapigot kan mga Amerikano sa rehabilitasyon. An Cuenca Institute natindog kan 1947 asin ini an pinaka-enot na segundarya sa banwaan. Dati, an mga kaakian kan banwaan naduman pa sa syudad nin Batangas o sa Manila makakua lang edukasyon sa segundarya.\nAn banwaan na ini bantogan kan saiyang mga panadero. Kadakulon kan mga panadero sa Manila sinasabing igdi naghaharale. Kaya nabansagan an Cuenca na iyo an "Harong nin mga Panadero".\nSi Alkalde Celerino Endaya asin Bise-alkalde Luchie Cuevas an sa ngonyua n presenteng mga opisyales kan banwaan.\nAn bantogan na bukid kan Cuenca: Mt. Maculot\nAn Cuenca nababanga sa 21 barangay.\nKinua sa "https://bcl.wikipedia.org/w/index.php?title=Cuenca&oldid=223558"\nLast edited on 30 Disyembre 2021, at 12:00\nHuring binago an pahinang ini kaitong 30 Disyembre 2021, alas 12:00.